text:
Ðe Wòle Be Nàxɔ Mawuɖekaetɔ̃ La Dzi Asea?
Ame miliɔn akpe eve kple edzivɔwo gblɔna be Kristotɔwoe yewonye. Wo dometɔ akpa gãtɔ le sɔlemeha siwo da asi ɖe Mawuɖekaetɔ̃ (Trinita Kɔkɔe), si nye be Fofo la, Vi la kple gbɔgbɔ kɔkɔe la fo fu wɔ Mawu ɖeka, fe nufiafia dzi la me. Aleke wòdzɔe be sɔlemehawo va da asi ɖe Mawuɖekaetɔ̃ fe nufiafia dzi? Eye vevietɔ wu la, míabia be ɖe nufiafia ma wɔ ɖeka kple Biblia fe nufiafiawoa?
WOWU Biblia ŋɔŋlɔ nu le fe alafa gbãtɔ Mía Ŋɔli me. Ƒe alafa eve megbe hafi sɔlemeha va te asitɔtrɔ le nufiafia siwo dzi wova nɔ te ɖo to Mawuɖekaetɔ̃ fe nufiafia vɛ la ŋu. Esia va eme le fe 325 Mía Ŋɔli me le takpekpe aɖe si wowɔ le Asia Sue fe du si nye Nicaea, si woyɔna fifia be Iznik si le Turkey la me. Le Katolikotɔwo fe numekugbalẽ si nye New Catholic Encyclopedia fe nya nu la, nufiafia sia si dzi woda asi ɖo le Nicaea Adaŋudetakpekpea me lae nye nufiafia gbãtɔ si sɔlemeha la to vɛ. Nufiafia sia lɔ ame si Mawu kple Kristo nye la ɖe eme. Ke nu ka tae wòva hiã be woagbugbɔ aɖe ame si Mawu kple Kristo nye la me esi wowu Biblia ŋɔŋlɔ nu fe alafa geɖe megbe? Ðe Biblia mefo nu tso ame siawo ŋu eme kɔ nyuie o taea?
YESUE NYE MAWUA?
Le ɣeyiɣi si me Konstantino ɖeka va nɔ Roma Fiaɖufea dzi ɖum la, ame siwo gblɔna be Kristotɔwoe yewonye la fe susu mewɔ ɖeka le fomedodo si le Mawu kple Kristo dome ŋu o. Yesue nye Mawua? Alo Mawue wɔea? Be woakpɔ nya sia gbɔ la, Konstantino kpe sɔlemehaŋgɔnɔlawo be woakpe ta le Nicaea, menye esi wòdi be yeanya Ŋɔŋlɔawo me nyatefea ku ɖe nya sia ŋu tae o, ke boŋ esi medi be mawusubɔsubɔnyawo nama yefe fiaɖufea me o tae.
Konstantino kpe bisiɔp alafa geɖewo be woadzro nya sia me ahalɔ̃ ɖe nu ɖeka dzi, gake wodo kpoe. Le ema ta la, edo susu ɖa be adaŋudeha nada asi ɖe gɔmeɖeɖe si me mekɔ tututu o si nye be Yesu kple Fofo la “nye nu ɖeka fomevi” (homoousios) la dzi. Helatɔwo fe xexemenunya me nyagbɔgblɔ sia si mewɔ ɖeka kple Biblia fe nufiafia o la dzie sɔlemeha la va nɔ te ɖo to Mawuɖekaetɔ̃ fe nufiafia vɛ. Le nyatefe me la, kaka fe alafa enelia fe nuwuwu naɖo la, ale si woɖea Mawuɖekaetɔ̃ fe nufiafia gɔme egbea la va xɔ anyi nɔ, si nye be gbɔgbɔ kɔkɔea hã nye ame etɔ̃lia kpe ɖe Mawu kple Kristo ŋu wozu Mawuɖekaetɔ̃.
ALEKE NYA SIA KAWÒE?
Yesu gblɔ be ‘nyatefetadeagulawo ade ta agu na Fofo la le nyatefe me.’ (Yohanes 4:23) Nyatefe sia le Biblia me. (Yohanes 17:17) Ðe Biblia fia nu be Fofo la, Vi la kple gbɔgbɔ kɔkɔe la nye ame etɔ̃ le Mawu ɖeka mea?
Susu gbãtɔe nye be nya “Mawuɖekaetɔ̃” alo “Trinita Kɔkɔe” medze le Biblia me o. Susu bubue nye be Yesu megblɔ kpɔ be ye kple Mawu yewosɔ o. Ke boŋ Yesu dea ta agu na Mawu. (Luka 22:41-44) Susu etɔ̃lia dze le fomedodo si le Yesu kple eyomedzelawo dome la me. Esi wofɔ Yesu tso ame kukuwo dome wòzu gbɔgbɔmeme gɔ̃ hã la, eyɔ eyomedzelawo be “nɔvinyewo.” (Mateo 28:10) Mawu Ŋusẽkatãtɔ la nɔviwoe wonyea? Ao! Gake esi woxɔ Kristo, si nye Mawu fe Vi vevitɔ, dzi se ta la, woawo hã wozu Fofo la fe viwo. (Galatiatɔwo 3:26) Na míatsɔ mawunyakpukpui bubuwo asɔ kple nya siwo dzi woda asi ɖo le Nicaea Adaŋudetakpekpea me kpɔ.
Nya si Nicaea Xɔsemeʋuʋua gblɔ:
“Míexɔ . . . Afetɔ ɖeka si nye Yesu Kristo la dzi se . . . eye míexɔe se be eya kple Fofo la, ame si nye Mawu fe Mawu, Kekeli fe Kekeli, Mawu ŋutɔŋutɔ fe Mawu ŋutɔŋutɔ, nye nu ɖeka fomevi.”
Nya si Biblia gblɔ:
“Fofo, ame si lolo [wu nye Yesu].”
—Yohanes 14:28. *
“[Nye Yesu] meyina dzifo ɖe Fofonye kple miawo hã mia Fofo, nye Mawu kple miawo hã mia Mawu la gbɔ.”
—Yohanes 20:17.
“Mawu ɖeka, si nye Fofo . . . li na mí.”
—1 Korintotɔwo 8:6.
“Woakafu Mawu, mía Afetɔ Yesu Kristo Fofo.”
—1 Petro 1:3.
“Ame si nye Amen [Yesu], . . . Ame si nye Mawu fe nuwɔwɔwo fe gɔmedzedze.”
—Nyaɖeɖefia 3:14. *
^ mm. 13 Míawoe te gbe ɖe edzi. Mawunyakpukpui siwo katã dze le afi sia la tso Eʋegbe Biblia me.
^ mm. 17 Woɖe nyati siwo nye “Ameka Tututue Mawu Nye?” kple “Amekae Nye Yesu Kristo? me le Biblia-srɔ̃gbalẽ si nye Nuka Tututue Nye Biblia fe Nufiafia? me. Àte ŋu axɔ agbalẽ sia ɖeka le Yehowa Ðasefowo gbɔ alo axlẽe le Internet dzi le www.jw.org.
“Mawu ɖeka, si nye Fofo . . . li na mí.”


c: text/html

text: 5 Eya ta nye, ame si ŋutɔ hã nye hamemetsitsi, si nye Kristo la fe fukpekpewo ŋuti ɖasefo kple ŋutikɔkɔe si woava ɖe ɖe go+ la fe gomekpɔla, mele nu xlɔ̃m hamemetsitsi siwo le mia dome be:2 Mikplɔ Mawu fe alẽha+ si le miafe dzikpɔkpɔ te la, misubɔ abe dzikpɔlawo ene,* menye le dzizizi ta o, ke boŋ kple lɔlɔ̃nu faa le Mawu ŋkume;+ menye le viɖe foɖi didi ta hã o,+ ke boŋ kple dzi faa;3 menye be miaɖu afetɔ ɖe ame siwo nye Mawu tɔ la dzi o,+ ke boŋ be miazu kpɔɖeŋu na alẽha la.+4 Eye ne wova ɖe alẽkplɔla gã+ la fia la, ekema miaxɔ ŋutikɔkɔe fe dziɖuɖukuku magblemagblẽ la.+5 Nenema kee mi ɖekakpuiwo hã mibɔbɔ mia ɖokui ɖe ame tsitsiwo te.*+ Ke mi katã mido ɖokuibɔbɔ le nuwɔwɔ kple mia nɔewo me, elabena Mawu tsia tsitre ɖe dadalawo ŋu, ke evea ɖokuibɔbɔlawo nu.+6 Eya ta mibɔbɔ mia ɖokui ɖe Mawu fe asi sesẽ la te, ne wòado mi ɖe dzi le ɣeyiɣi si sɔ la dzi,+7 esime miedro miafe dzimaɖitsitsiwo katã ɖe edzi,+ elabena eléa be na mi.+8 Minɔ mo xexi, minɔ ŋudzɔ!+ Miafe adikãtɔ, Abosam, le tsatsam abe dzata si le gbe ɖem eye wòle ame dim be yeavuvu ami ene.+9 Ke mitsi tsitre ɖe eŋu,+ minɔ te sesĩe le xɔse me, esi mienyae be mia nɔviwo fe habɔbɔ blibo si le xexea me la hã le fukpekpe mawo ke me tom ta.+10 Ke ne miekpe fu ɣeyiɣi vi aɖe vɔ la, amenuvevewo katã fe Mawu, ame si yɔ mi va efe ŋutikɔkɔe+ mavɔ la gbɔ le Kristo me la, ŋutɔ ana miawu miafe hehexɔxɔa nu. Ana miali ke,+ ana miasẽ ŋu,+ ana mianɔ te sesĩe.11 Eya tɔ nanye ŋusẽ yi mavɔmavɔ me. Amen.12 Meŋlɔ nya ʋɛ siawo ɖo ɖe mi to Silvano,*+ ame si mekpɔ be enye nɔviŋutsu nutefewɔla la dzi, be made dzi fo na mi ahaɖi ɖase na mi vevie be, esiae nye Mawu fe amenuveve vavãtɔ la. Milé eme ɖe asi sesĩe.13 Nyɔnu* si le Babilon, si nye ame tiatia abe miawo ke ene la, do gbe na mi, vinye Marko+ hã do gbe na mi.14 Mitsɔ nugbugbɔ si me lɔlɔ̃ le do gbe na mia nɔewo.Mawu fe ŋutifafa nanɔ kpli mi ame siwo katã wɔ ɖeka kple Kristo.

robotstxt: allowed

filter: keep


text:
Ŋutinya 4: Nusitae Wobu Wofe Afea
KPƆ nusi le dzɔdzɔm azɔ la ɖa. Wonyã Adam kple Xawa tso Eden-bɔ nyui la me. Ènya nusitaea?
Esi wowɔ nu gbegblẽ aɖe tae. Eyata Yehowa le to hem na wo. Ènya nu gbegblẽ, si Adam kple Xawa wɔa?
Wowɔ nane, si Mawu gblɔ be womegawɔ o. Mawu gblɔ be woate ŋu aɖu abɔmetiawo fe tsetse. Ke Mawu gblɔ be womegaɖu ati ɖeka aɖe fe tsetse o; ne woɖui la, woaku. Mawu ɖo ati ma ɖi wònye eya ŋutɔ tɔ. Ðe míenyae be ne ame tsɔ nane, si nye ame bubu tɔ la enye nuvɔ̃ oa? Ke nukae va dzɔ?
Gbeɖeka esi Xawa le abɔa me la, da aɖe fo nu nɛ. Bu ema ŋu kpɔ! Egblɔ na Xawa be wòaɖu ati, si Mawu gblɔ na wo be womegaɖu efe tsetse o la. Evɔ la, esi Yehowa wɔ dawo la, mewɔ wo be woate ŋu afo nu o. Eyata esia fia ko be ame aɖee na da la le nu fom. Amekae?
Menye Adam ye o. Eyata anye amesiwo Yehowa wɔ gbaɖegbe ʋĩ ke hafi wɔ anyigba la dometɔ ɖekae. Ame mawo nye mawudɔlawo, eye míate ŋu akpɔ wo o. Mawudɔla sia va zu dadala aɖe. Ede asi tamebubu me be ele be yeanye dziɖula abe Mawu ene. Eye edi be amewo naɖo to ye wu Yehowa. Eyae nye mawudɔla, si na da la fo nu.
Mawudɔla sia te ŋu flu Xawa. Esi wògblɔ nɛ be ne eɖu atia fe tsetse la azu abe Mawu ene la, nyɔnua xɔe se. Eyata eɖui eye Adam hã ɖui. Adam kple Xawa wogbe toɖoɖo Mawu; ema tae wobu wofe afe, si nye abɔ nyui ma.
Gake gbaɖegbe la, Mawu akpɔ egbɔ be woawɔ anyigba bliboa katã wòanya kpɔ abe Eden-bɔ la ene. Emegbe míasrɔ̃ alesi nàte ŋu akpe asi ɖe ewɔwɔ alea ŋui. Gake fifia na míakpɔ nusi dzɔ ɖe Adam kple Xawa dzi la ɖa.
Mose I, 2:16, 17; 3:1-13, 24; Nyaɖeɖefia 12:9.
Nyabiabiawo
- Nukae le dzɔdzɔm ɖe Adam kple Xawa dzi le nɔnɔmetataa me?
- Nukatae Yehowa he to na wo ɖo?
- Nya kae da aɖe gblɔ na Xawa?
- Amekae na da la fo nu na Xawa?
- Nukatae Adam kple Xawa bu wofe Paradisofea?
Nyabiabia bubuwo
- Xlẽ Mose I, 2:16, 17 kple 3:1-13, 24.
Aleke nya si da la bia Xawa la nye aʋatsokaka ɖe Yehowa sii? (Mose I, 3:1-5; Yoh. I, 5:3)
Aleke Xawa nye nuxlɔ̃amekpɔɖeŋu na míi? (Fil. 4:8; Yak. 1:14, 15; Yoh. I, 2:16)
Mɔ ka nue Adam kple Xawa melɔ̃ ɖe agɔ si wofe nuwɔnawo na wodze la dzi o le? (Mose I, 3:12, 13)
Aleke kerubi siwo le Eden-bɔa fe ɣedzefe gome la ʋli Yehowa fe dziɖulanyenye tae? (Mose I, 3:24)
- Xlẽ Nyaɖeɖefia 12:9.
Aleke Satana kpɔ dzidzedze le amefomea tɔtrɔ ɖa le Mawu fe dziɖuɖu yome mee? (Yoh. I, 5:19)


text: 6 “Mikpɔ mia ɖokui dzi nyuie be miagaɖe miafe dzɔdzɔenyenye afia le amewo ŋkume be woakpɔ o;+ ne menye nenema o la, fetu aɖeke manɔ mia Fofo si le dzifowo la gbɔ na mi o.2 Eya ta ne èkpɔ nublanui na amewo* hena nu wo la, mègana kpẽ naɖi le ŋgɔwò abe ale si alakpanuwɔlawo wɔna le fufofewo kple kpɔdomeewo be amewo nakafu yewo la ene o. Vavã mele egblɔm na mi be, woxɔ wofe fetu blibo la xoxo.3 Ke wò la, ne èkpɔ nublanui na amewo hena nu wo la, mègana wò miasi nanya nu si wɔm wò nuɖusi le o,4 ale be wò nunana la nanɔ ɣaɣla. Eye Fofowò, si kpɔa nu le ɣaɣlafe la, aɖo etefe na wò.+5 “Nenema kee ne miele gbe dom ɖa la, migawɔ nu abe alakpanuwɔlawo ene o,+ elabena wolɔ̃a gbedodoɖa le tsitrenu le fufofewo kple mɔ gãwo fe dzogoewo dzi be amewo nakpɔ yewo.+ Vavã mele egblɔm na mi be, woxɔ wofe fetu blibo la xoxo.6 Ke wò la, ne èle gbe do ge ɖa la, yi wò xɔ me, eye ne ètu ʋɔa vɔ la, do gbe ɖa na Fofowò si le ɣaɣlafe la.+ Ekema Fofowò si kpɔa nu le ɣaɣlafe la aɖo etefe na wò.7 Ne miele gbe dom ɖa la, migagbugbɔ nɔ nya ɖeka mawo ke gblɔm atraɖii abe ale si dukɔwo me tɔwo wɔnɛ ene o, elabena wosusuna be woaɖo to yewo le yewofe nya geɖe gbɔgblɔ ta.8 Eya ta migawɔ nu abe woawo ene o, elabena mia Fofo la nya nu siwo le mia hiãm+ hafi mieva bianɛ gɔ̃ hã.9 “Eya ta miawo mido gbe ɖa ale:+“‘Mía Fofo si le dzifowo, wò ŋkɔ+ ŋuti nakɔ.+10 Wò Fiaɖufe+ nava. Wò lɔlɔ̃nu+ nava eme le anyigba dzi abe ale si wòle le dzifo ene.*+11 Na míafe abolo si asu mía nu egbe la mí;+12 tsɔ míafe fewo ke mí, abe ale si míawo hã míetsɔe ke ame siwo nyi fe le mía ŋu ene.+13 Mègakplɔ mí yi tetekpɔ me o,+ ke ɖe mí tso vɔ̃ɖitɔ la si me.’+14 “Elabena ne mietsɔa amewo fe vodadawo kea wo la, ekema mia Fofo si le dzifo hã atsɔ ake mi;+15 ke ne mietsɔa amewo fe vodadawo kea wo o la, mia Fofo hã matsɔ miafe vodadawo ake mi o.+16 “Ne mietsi nu dɔ la,+ migaɖo nublanuimo abe ale si alakpanuwɔlawo wɔna ene o, elabena wogbea wofe mowo dzadzra ɖo* ne amewo nakpɔe be yewotsi nu dɔ.+ Vavã mele egblɔm na mi be, woxɔ wofe fetu blibo la xoxo.17 Ke wò la, ne ètsi nu dɔ la, de ami ɖa me, eye nàfu mo,18 ne amewo nagakpɔe be ètsi nu dɔ o, negbe Fofowò si le ɣaɣlafe la ko. Ekema Fofowò si kpɔa nu le ɣaɣlafe la aɖo etefe na wò.19 “Midzudzɔ kesinɔnuwo nu fofo fu na mia ɖokuiwo ɖe anyigba dzi,+ afi si agbagblaʋui kple ɣebia gblẽa nu le, eye fiafitɔwo dzea kpɔ va fia fi le.20 Ke boŋ mifo kesinɔnuwo nu fu na mia ɖokuiwo ɖe dzifo,+ afi si agbagblaʋui alo ɣebia megblẽa nu le o,+ eye fiafitɔwo medzea kpɔ va fia fi le o.21 Elabena afi si wò kesinɔnuwo le la, afi mae wò dzi hã anɔ.22 “Ameti la fe akaɖie nye ŋku.+ Eya ta ne wò ŋku nɔa nu ɖeka ŋu* la, ekema wò ameti blibo la katã me akɔ.23 Gake ne ŋku si biãa ŋu*+ le asiwò la, wò ameti blibo la katã me ado viviti. Ke ne kekeli si le mewò la nye viviti la, ekema viviti tsiɖitsiɖi ka gbegbee nye esi wòanye!24 “Ame aɖeke mate ŋu anye kluvi na afetɔ eve o; elabena alé fu ɖeka, eye wòalɔ̃ evelia,+ alo alé ɖe ɖeka ŋu, eye wòado vlo evelia. Miate ŋu anye Mawu kple Kesinɔnuwo siaa fe kluviwo o.+25 “Esia tae mele egblɔm na mi be: Midzudzɔ dzimaɖitsitsi+ ɖe miafe agbewo* ŋu le nu si miaɖu alo nu si miano ŋuti, alo le miafe ŋutilãwo ŋu le nu si miado ŋuti.+ Ðe agbe* la mexɔ asi wu nuɖuɖu, eye ŋutilã la xɔ asi wu nudodo oa?+26 Milé ŋku ɖe dzifoxewo ŋu miakpɔ;+ womefãa nu o, womeŋea nu o, eye womefoa nuwo nu fu ɖe avawo me hã o, ke mia Fofo si le dzifo la nyia wo. Ðe miexɔ asi sãsãsã wu wo oa?27 Mia dometɔ kae li, si ne ele dzimaɖi tsim la, wòate ŋu atsɔ abɔklugui* ɖeka akpe ɖe efe agbenɔfe ŋu?+28 Azɔ hã, nu ka tae mietsia dzimaɖi ɖe nudodo ŋuti ɖo? Milé ŋku ɖe ale si dzogbenya siwo le gbedzi la tsinae ŋu kpɔ; womewɔa dɔ o, eye wometrea ɖeti hã o;29 gake mele egblɔm na mi be le Salomo+ fe ŋutikɔkɔe la katã me gɔ̃ hã la, meɖo atsyɔ̃ kpɔ abe esiawo dometɔ ɖeka ene o.30 Ke ne Mawu ɖoa atsyɔ̃ na gbe si le gbe me egbe, eye etsɔ ko woatsɔe afu gbe ɖe dzo me la, ɖe maɖo atsyɔ̃ na miawo ya geɖe wu oa, mi xɔseʋɛtɔwo?31 Eya ta migatsi dzimaɖi+ gbeɖe agblɔ be: ‘Nu kae míaɖu?’ alo ‘Nu kae míano?’ alo ‘Nu kae míado?’+ hã o.32 Elabena nu siawo katã yomee dukɔwo tina vevie. Gake mia Fofo si le dzifo la nyae be nu siawo katã hiã mi.33 “Eya ta miyi edzi mianɔ Fiaɖufe la kple Mawu fe dzɔdzɔenyenye dim gbã, eye woatsɔ nu bubu siawo katã akpe ɖe eŋuti na mi.+34 Esia ta migatsi dzimaɖi gbeɖe le etsɔ si gbɔna ŋu o,+ elabena etsɔ si gbɔna la kple eya ŋutɔ fe dzimaɖitsitsiwoe. Ŋkeke ɖe sia ɖe fe kuxiwo sɔ gbɔ nɛ.


text:
Today: Christmas Eve Eve Tomorrow: Christmas Eve Thursday: Christmas Day Friday: Christmas Eve Eve Eve Eve Eve Eve Eve Eve Eve Eve Eve Eve Eve Eve Eve Eve Eve Eve Eve Eve Eve Eve Eve Eve Eve Eve Eve Eve Eve Eve Eve Eve Eve Eve Eve Eve Eve Eve Eve Eve Eve Eve Eve Eve Eve Eve Eve Eve Eve Eve Eve Eve Eve Eve Eve Eve Eve Eve Eve Eve Eve Eve Eve Eve Eve Eve Eve Eve Eve Eve Eve Eve Eve Eve Eve Eve Eve Eve Eve Eve Eve Eve Eve Eve Eve Eve Eve Eve Eve Eve Eve Eve Eve Eve Eve Eve Eve Eve Eve Eve Eve Eve Eve Eve Eve Eve Eve Eve Eve Eve Eve Eve Eve Eve Eve Eve Eve Eve Eve Eve Eve Eve Eve Eve Eve Eve Eve Eve Eve Eve Eve Eve Eve Eve Eve Eve Eve Eve Eve Eve Eve Eve Eve Eve Eve Eve Eve Eve Eve Eve Eve Eve Eve Eve Eve Eve Eve Eve Eve Eve Eve Eve Eve Eve Eve Eve Eve Eve Eve Eve Eve Eve Eve Eve Eve Eve Eve Eve Eve Eve Eve Eve Eve Eve Eve Eve Eve Eve Eve Eve Eve Eve Eve Eve Eve Eve Eve Eve Eve Eve Eve Eve Eve Eve Eve Eve Eve Eve Eve Eve Eve Eve Eve Eve Eve Eve Eve Eve Eve Eve Eve Eve Eve Eve Eve Eve Eve Eve Eve Eve Eve Eve Eve Eve Eve Eve Eve Eve Eve Eve Eve Eve Eve Eve Eve Eve Eve Eve Eve Eve Eve Eve Eve Eve Eve Eve Eve Eve Eve Eve Eve Eve Eve Eve Eve Eve Eve Eve Eve Eve Eve Eve Eve Eve Eve Eve Eve Eve Eve Eve Eve Eve Eve Eve Eve Eve Eve Eve Eve Eve Eve Eve Eve Eve Eve Eve Eve Eve Eve Eve Eve Eve Eve Eve Eve Eve Eve Eve Eve Eve Eve Eve Eve Eve Eve Eve Eve Eve Eve Eve Eve Eve Eve Eve Eve Eve Eve Eve Eve Eve Eve Eve Eve Eve Eve Eve Eve Eve Eve Eve Eve Eve Eve Eve Eve Eve Eve Eve Eve Eve Eve Eve Eve Eve Eve Eve Eve Eve Eve Eve Eve Eve Eve Eve
Welcome to the blog of Alex and Jubilee. We are probably the cutest couple that's ever lived and that makes up for the bad blog we run. Alex is from London and Jubilee is from Tennessee. We have an "about us" page and we're kinda interesting I guess. ...


text:
Ðe Yehowa Ðasefowo Xɔ Nubabla Xoxoa Dzi Sea?
Ɛ̃. Yehowa Ðasefowo xɔe se be Biblia bliboa “tso Mawu fe gbɔgbɔ me, eye wònyo.” (2 Timoteo 3:16) Esia lɔ Nubabla Xoxoa kple Nubabla Yeyea ɖe eme. Aleae amewo lɔ̃a Biblia fe akpa kple evea yɔyɔe. Gake Yehowa Ðasefowo ya lɔ̃a Nubabla Xoxoa yɔyɔ be Hebri Ŋɔŋlɔawo eye wolɔ̃a Nubabla Yeyea yɔyɔ be Kristotɔwo Ƒe Hela Ŋɔŋlɔawo. Esi míedi be míana amewo nabu Biblia fe akpa aɖewo me nyawo be wodo xoxo alo womegasɔ na mí egbea o tae míeyɔa wo nenema ɖo.
Nu ka tae Kristotɔwo hiã Nubabla Xoxoa kple Nubabla Yeyea siaa?
Mawu fe gbɔgbɔ ʋã Kristotɔ apostolo Paulo wòŋlɔ bena: “Nu siwo katã woŋlɔ ɖi tsã la, woŋlɔ wo ɖi le míafe nufiafia ta.” (Romatɔwo 15:4) Eya ta nufiame veviwo le Hebri Ŋɔŋlɔawo me na mí. Nu siawo dometɔ aɖewoe nye ŋutinya siwo ɖea vi na mí kple aɖaŋuɖoɖo nyui geɖewo.
Ŋutinya siwo ɖea vi na mí. Xexemewɔwɔ kple amegbetɔ fe nu vɔ̃ me dzedze fe ŋutinyawo le Hebri Ŋɔŋlɔawo me. Ne ɖe womeŋlɔ ŋutinya ma ɖi o la, anye ne mímakpɔ ta na nyabiase siwo gbɔna o. Woawoe nye: Aleke míewɔ va dzɔ? Nu ka tae amegbetɔwo kuna? (1 Mose 2:7, 17) Gakpe ɖe eŋu la, woŋlɔ ale si Yehowa Mawu kpe ɖe amegbetɔ siwo fe seselelãmewo sɔ kple mía tɔwo ŋu la fe ŋutinya ɖi le Hebri Ŋɔŋlɔawo me.
—Yakobo 5:17.
Aɖaŋuɖoɖo nyuiwo. Aɖaŋuɖoɖo nyui siwo ɖea vi na ame le agbenɔnɔ me ɣeawokatãɣi la le Lododowo kple Nyagblɔla fe agbalẽ siwo nye Hebri Ŋɔŋlɔawo fe akpa aɖe la me. Woɖo aɖaŋu le nu si míawɔ be dzidzɔ nanɔ fomea me (Lododowo 15:17), ale si míada asɔ le dɔwɔnyawo me (Lododowo 10:4; Nyagblɔla 4:6) kple ale si sɔhɛwo awɔ akpɔ dzidzedze le agbe me (Nyagblɔla 11:9–
12:1) la ŋu.
Tsɔ kpe ɖe eŋu la, nusɔsrɔ̃ tso Mose fe Sea si le Torah (Biblia fe agbalẽ atɔ̃ gbãtɔwo) me ŋu ate ŋu aɖe vi na mí. Togbɔ be se ma mebla mí Kristotɔwo egbea o hã la, mɔfiame vevi aɖewo le eme siwo ate ŋu akpe ɖe mía ŋu míakpɔ dzidzɔ le agbe me.


text:
Amegbetɔ fe Ablɔɖevinyenye ŋu Kpeɖoɖodzinya
Amegbetɔ fe Ablɔɖevinyenye ŋu Kpeɖoɖodzinya enye kpeɖoɖodzinyawo si Xexeme Dukɔ Ƒofuawo fe Takpekpegã la ŋlɔ daɖi le 10 Dzome 1948 le Palais de Chaillot, Paris. Ɖoɖo 30 le eme si dzi Xexeme Dukɔ Ƒofuawo da asi ɖo na amegbetɔwo katã le xexeame godoo.
"Wodzi amegbetɔwo katã ablɔɖeviwoe eye wodzena bubu kple gomekpɔkpɔ sɔsɔe. Susu kple dzitsinya le wo dometɔ ɖesiaɖe si eyata wodze be woanɔ anyi le ɖekawɔwɔ blibo me." — Kpeɖodzinya ɖoɖo I
Eŋɔŋlɔ[trɔ asi le eŋu]
Le nuvɔ̃ɖi siwo Adolf Hitler kple efe asrafowo wɔ le Xexemeʋa evelia me ta la, amewo geɖe va bui be ehiã be woaŋlɔ sewo le amegbetɔwo fe ablɔɖevinyenye ŋuti. Esia na be Xexeme Dukɔ Ƒofuawo fe Nuŋlɔlagã tia John Peters Humphrey si tso Canada be wòakpɔ eŋɔŋlɔ dzi. Amesiwo kpe ɖe eŋu wodome tɔa ɖewo enye Eleanor Roosevelt tso United States, Jacques Maritain kple René Cassin tso France, Charles Malik tso Lebanon, kple P. C. Chang tso China. Xexeme Dukɔ Ƒofuawo fe Takpekpegã si kpe le 10 Dzome 1948 wɔ akametatia le nya sia ŋuti, eye dukɔ 48 lɔ ɖe dzi, 0 gbe, eye 8 mede dzesia ɖeke o.[1]
Emenyawo[trɔ asi le eŋu]
Woŋlɔe abe dukɔ me sewo ene eye wodze egɔme kple Kpɔkplɔyiɖeme. Wokplɔ esia ɖo kpli ɖoɖo 30 sɔ̃.
Gbewo[trɔ asi le eŋu]
Woŋlɔ ɖe Guinness Book of Records la me be nyasiawo nye agbalẽ si gɔme woɖe ɖe gbe bubuwo me wòsɔgbɔ wu le xexeame.[2] Xexeme Dukɔ Ƒofuawo ŋutɔ ɖe nya siawo gɔme ɖe gbe 366 me.[3]
Nyasiawo fe tsofe[trɔ asi le eŋu]
- ↑ Eleanor Roosevelt Address to the United Nations General Assembly 9 Dzome 1948, le Paris, France.
- ↑ United Nations Decade for Human Rights Education (1995-2004)7 Anyɔnyɔ 2000. Xexeme Dukɔ Ƒofuawo fe Takpekpegã.
- ↑ Alphabetical Listing of All Translations (366) OHCHR.
Nuxexlẽwo le tefe bubuwo[trɔ asi le eŋu]
Kpeɖeŋu nyawo[trɔ asi le eŋu]
- Metsɔ nya siawo fe akpa gãtɔ tso Eŋlisi Wikipiɖia la dzi le 13 Dasiamime 2007.


text:
Ŋutinya 74: Ŋutsu si Mevɔ̃na O
KPƆ, amesiawo le ɖekakpui sia kom. Ènya amesi wònyea? Yeremyae. Mawu fe nyagblɔɖila vevi aɖee wònye.
Esi Fia Yosiya dze legbawo gbagbã gɔme le anyigba dzi megbe teti ko la, Yehowa gblɔ na Yeremya be wòanye Yefe nyagblɔɖila. Gake Yeremya bu be yemetsi ne yeanye nyagblɔɖila o. Gake Yehowa gblɔ be yeakpe ɖe eŋu.
Yeremya gblɔ na Israel-viwo be woadzudzɔ nu vɔ̃ɖiwo wɔwɔ. Egblɔ be: ‘Mawu, si dukɔwo subɔna la, alakpamawuwo wonye.’ Gake Israel-vi geɖe subɔ legbawo hegblẽ Mawu vavã, Yehowa, ya ɖi. Esi Yeremya gblɔ na ameawo be Mawu ahe to na wo le wofe vɔ̃ɖivɔ̃ɖi ta la, ɖeko wonɔ ekom.
Ƒewo va yi, Yosiya ku, eye ɣleti etɔ̃ megbe la, viaŋutsuvi Yoyakim zu fia. Yeremya nɔ egbɔgblɔ dzi na dukɔ la bena: ‘Ne mietrɔ miafe mɔ vɔ̃wo o la, woatsrɔ̃ Yerusalem.’ Nunɔlawo léa Yeremya hedoa ɣli be: ‘Ele be woawu wò le nya siawo gbɔgblɔ ta.’ Eye wogblɔna na Israel-amegãwo bena: ‘Ele be woawu Yeremya, elabena efo nu tsi tre ɖe míafe du la ŋu.’
Nuka wɔ ge Yeremya ala fifia? Mele vɔvɔ̃m o! Egblɔ na wo katã be: ‘Yehowae dɔm be magblɔ nya siawo na mi. Ne mietrɔ miafe agbenɔnɔ vɔ̃wo o la, Yehowa atsrɔ̃ Yerusalem. Gake minya esia bena: ‘Ne miewum la, ke miewu amesi mewɔ nuvɔ̃ aɖeke o.’
Amegãwo mewu Yeremya o, gake Israel-viwo metrɔ le wofe mɔ vɔ̃wo yome o. Emegbe la, Babilon-fia, Nebukadnezar va wɔ aʋa kple Yerusalem. Mlɔeba la, Nebukadnezar tsɔ Israel-viwo wɔ efe dɔlawoe. Ekplɔ ame akpe geɖe yi Babilon. Bu eŋu kpɔ be alekee ma wòanɔ; be amedzro aɖe nava kplɔ wò tso wò afeme ayi dzronyigba aɖe dzie!
Yeremya 1:1-8; 10:1-5; 26:1-16; Fiawo II, 24:1-17.
Nyabiabiawo
- Ðekakpui kae ma le nɔnɔmetata la me?
- Aleke Yeremya bu tso nyagblɔɖila nyenye ŋu, gake nya kae Yehowa gblɔ nɛ?
- Gbedasi kae Yeremya yi edzi le gbɔgblɔm na ameawo?
- Aleke nunɔlawo dze agbagba be yewoana Yeremya nadzudzɔ efe dɔa wɔwɔ, gake aleke wòɖee fia be yemevɔ̃na o?
- Nukae dzɔ esi Israel-viwo metrɔ ɖa le wofe mɔ vɔ̃wo yome o?
Nyabiabia bubuwo
- Xlẽ Yeremya 1:1-8.
Abe alesi Yeremya fe kpɔɖeŋua ɖee fia ene la, nukae nana ame dzena na Yehowa fe dɔ wɔwɔ? (Kor. II, 3:5, 6)
Dzidefo kae Yeremya fe kpɔɖeŋua nye na Kristotɔ sɔhɛwo egbea? (Nyagb. 12:1; Tim. I, 4:12)
- Xlẽ Yeremya 10:1-5.
Kpɔɖeŋu sẽŋu kae Yeremya wɔ tsɔ ɖee fia be ŋuɖoɖo ɖe legbawo ŋu nye nu gbɔlo? (Yer. 10:5; Yes. 46:7; Xab. 2:19)
- Xlẽ Yeremya 26:1-16.
Aleke amesiamina susɔeawo bua se si Yehowa de na Yeremya be ‘wòagana nya aɖeke nato le eme o’ la nu vevii ne wole nuxlɔ̃amegbedasia gblɔm egbea? (Yer. 26:2; Mose V, 4:2; Dɔw. 20:27)
Kpɔɖeŋu nyui kae Yeremya ɖo ɖi na Yehowa Ðasefowo le Yehowa fe nuxlɔ̃amenyawo gbɔgblɔ na dukɔwo egbea me? (Yer. 26:8, 12, 14, 15; Tim. II, 4:1-5)
- Xlẽ Fiawo II, 24:1-17.
Nu wɔnublanui kae do tso Yuda fe nutefemawɔmawɔ na Yehowa me? (Fia. II, 24:2-4, 14)


text:
Ŋutinya 94: Elɔ̃ Ðevi Suewo
KPƆ Yesu ɖa, ekpla asi kɔ na ɖevi sue ma. Àte ŋu adze sii be Yesu léa be na ɖevi suewo vavã. Amesiwo le wo kpɔm la nye efe apostolowo. Nya ka gblɔm Yesu le na wo? Na míakpɔe ɖa.
Fifi laa ko Yesu kple efe apostolowo gbɔ tso didi aɖe fe. Le mɔa dzi la, apostoloawo ʋli nya le wo nɔewo dome. Eyata esi woɖo afe la, Yesu bia wo be: ‘Nya ka ʋlim miele le mɔa dzi?’ Le nyatefe me la, Yesu nya nya, si ʋlim wole la. Gake ebia be yeakpɔ be apostoloawo agblɔe na ye hã.
Apostoloawo meɖo ŋu o, elabena wonɔ nya ʋlim le wo dometɔ, si ava nye gãtɔ la ŋu. Apostolo aɖewo di be yewoanye amegã wu bubuawo. Mɔ ka dzi Yesu ato agblɔe na wo be menyo be woadi be yewoanye gãtɔwo o?
Eyɔ ŋutsuvi sue la hetsɔe tsi tre ɖe wo katã ŋku me. Eye wògblɔ na efe nusrɔ̃lawo be: ‘Medi be mianya esia nyuie be, Ne mietrɔ zu abe ɖevi suewo ene o la, miayi ɖe Mawu fe fiaɖufe la me gbeɖe o. Amesi anɔ abe ɖevi sia ene lae nye gãtɔ le fiaɖufe la me.’ Ènya nusita Yesu gblɔ nya sia?
Eyae nye be ɖevi suewo metsia dzimaɖi be yewoanye amegã alo woabu yewo wu ame bubuwo o. Eyata ele be apostoloawo nasrɔ̃ alesi woanɔ abe ɖeviwo ene le esia me, eye womaganɔ dzre wɔm ɖe gãnyenye ŋu o.
Yesu ɖe alesi wòléa be na ɖevi suewo la fia le ɣebubuɣiwo hã. Ɣleti ʋɛ aɖewo megbe la, ame aɖewo kplɔ wo vi suewo vɛ be woava kpɔ Yesu. Apostoloawo dze agbagba be woanya wo. Gake Yesu gblɔ na efe apostoloawo be: ‘Mina ɖeviwo nava gbɔnye, eye migaxe mɔ na wo o, elabena amesiwo le abe woawo ene la tɔe nye Mawu fe fiaɖufe la.’ Eye Yesu xɔ ɖeviawo ɖe efe asiwo me heyra wo. Ðe menye dzidzɔ be míanya be Yesu lɔ̃a ɖevi suewo oa?
Mateo 18:1-4; 19:13-15; Marko 9:33-37; 10:13-16.
Nyabiabiawo
- Nuka ŋue apostoloawo nɔ nya ʋlim le esime wole mɔ dzi gbɔna tso didi aɖe fe?
- Nukatae Yesu yɔ ŋutsuvi sue aɖe hetsɔe tsi tre ɖe apostoloawo dome?
- Mɔ ka nue wòle be apostoloawo nasrɔ̃ alesi woanɔ abe ɖeviwo ene le?
- Le ɣleti ʋɛ aɖewo megbe la, aleke Yesu ɖee fia be yelɔ̃a ɖeviwo?
Nyabiabia bubuwo
- Xlẽ Mateo 18:1-4.
Nukatae Yesu zã kpɔɖeŋuwo tsɔ fia nui? (Mat. 13:34, 36; Mar. 4:33, 34)
- Xlẽ Mateo 19:13-15.
Ðeviwo fe nɔnɔme kawoe wòle be míasrɔ̃ ne míedi be míaxɔ Fiaɖufea fe yayrawo? (Ps. 25:9; 138:6; Kor. I, 14:20)
- Xlẽ Marko 9:33-37.
Nukae Yesu fia efe nusrɔ̃lawo le nɔfegãdidi ŋu? (Mar. 9:35; Mat. 20:25, 26; Gal. 6:3; Fil. 2:5-8)
- Xlẽ Marko 10:13-16.
Aleke gbegbee amewo tena ɖe Yesu ŋui, eye nukae Kristotɔ hamemegãwo ate ŋu asrɔ̃ tso efe kpɔɖeŋua me? (Marko 6:30-34; Fil. 2:1-4; Tim. I, 4:12)


text:
‘Zɔ Le Xɔse Me, Ke Menye Le Nukpɔkpɔ Me O’
Roma-srafo siwo ɖe to Yerusalem la trɔ dzo. Nyametsotso sesẽ aɖe dze ŋgɔ Kristotɔwo fe fome eve aɖewo. Ðe woaɖo to Yesu ahagblẽ wofe nuwo katã ɖi adzoa? Nyametsotso si dze ŋgɔ wo nye ku kple agbe fe nya. Video sia ku ɖe nu siwo wogblɔ ɖi le Biblia me siwo dzi ŋutinyamenudzɔdzɔwo ɖo kpee la ŋu. Aʋawɔwɔ dze le videoa me be wòana míakpɔ ale si nuwo dzɔ ŋutɔŋutɔ, menye ɖe woɖe wo tsɔ le ŋutasẽnuwɔnawo kafum o, ke boŋ be wòana míakpɔ nu siwo tututu me Kristotɔ siwo nɔ anyi le fe alafa gbãtɔ me la to.


text:
Nu Ka Tae Yehowa Ðasefowo Meɖua Easter (Pâques) O?
Susu masɔmasɔ siwo le amewo si
Nyakpakpa: Nu si tae Yehowa Ðasefowo meɖua Easter (Pâques) o ye nye be menye Kristotɔwoe wonye o.
Nyatefea: Míexɔe se be Yesu Kristoe nye mía Ðela, eye míewɔa mía tɔ si nua be míadze “
efe afɔɖofewo yome.”
Nyakpakpa: Miexɔe se be wofɔ Yesu ɖe tsi tre tso ame kukuwo dome o.
Nyatefea: Míexɔ Yesu fe tsitretsitsia dzi se; míelɔ̃ ɖe edzi be esia nye Kristotɔwo fe xɔse fe akpa vevi aɖe eye míetea gbe ɖe esia dzi le míafe gbefãɖeɖedɔa me.
Nyakpakpa: Mietsɔa ɖeke le eme ne vivi si wòle be mia viwo nase le Easter dzi la to wo ŋu o.
Nyatefea: Míelɔ̃ mía viwo eye míekua kutri vevie naa hehe wo be woakpɔ dzidzɔ.
Nu ka tae Yehowa Ðasefowo meɖua Easter (Pâques) o?
Easter nye azã si wometu ɖe Biblia dzi o.
Yesu de se be woaɖo ŋku yefe kua dzi, ke menye efe tsitretsitsi dzi o. Míewɔa Ŋkuɖodziwɔna sia fe sia fe le efe ku fe ŋkuɖodziŋkekea dzi le Biblia fe ɣletigbalẽ nu.—Luka 22:19, 20.
Míexɔe se be Easter-kɔnuwo, siwo dzɔ tso blematɔwo fe vidzidzikɔnuwo me la, wɔe be Mawu meda asi ɖe Easter-ɖuɖu dzi o. Edi be míanyae be Mawu ‘
ʋãŋu yenye,’ eye edoa dziku ne wokpɔ gome le nuwɔna siwo wòlé fui la wɔwɔ me.
—2 Mose 20:5; 1 Fiawo 18:21.
Míexɔe se be ale si míetso nya me be míatsri gomekpɔkpɔ le Easter-ɖuɖu me la nɔ te ɖe Biblia. Azɔ hã Biblia de dzi fo na mí be míalé “
nunya vavã kple tamebubu” me ɖe asi le esi tefe be míalé amegbetɔwo fe kɔnuwo me ɖe asi. (Lododowo 3:


text: 34 Yehowa fe gbe gava nam be:2 “Amegbetɔvi, gblɔ nya ɖi ɖe Israel fe lãkplɔviwo ŋu. Gblɔ nya ɖi, eye nàgblɔ na lãkplɔviawo be, ‘Ale Afetɔ Dziɖulagã Yehowa gblɔe nye esi: “Baba na Israel fe lãkplɔviwo,+ ame siwo nyia woawo ŋutɔwo ɖokui! Ðe menye lãhawoe wòle be lãkplɔviwo nanyi oa?+3 Mieɖua lãwo fe ami, eye mietsɔa lãfuawo wɔa awu dona, miewua lã damiawo,+ evɔ mienyia alẽhaa ya o.+4 Miedo ŋusẽ esiwo gbɔdzɔ alo yɔ dɔ esiwo fe lãme gblẽ o, miebla abi na esiwo ŋe la alo kplɔ esiwo tra mɔ la gbɔe loo alo di esiwo bu la o;+ ke boŋ mietsɔ dzizizi kple ŋutasesẽ ɖu wo dzi.+5 Eya ta woka hlẽ, elabena kplɔla mele wo nu o;+ woka hlẽ hezu nuɖuɖu na gbemelã ɖe sia ɖe.6 Nye alẽwo le tsaglãla tsam le towo kple togbɛ kɔkɔ ɖe sia ɖe dzi; woka nye alẽwo hlẽ ɖe anyigba blibo la dzi, eye ame aɖeke mebiaa wo ta se alo dia wo yome mɔ o.7 “‘“Eya ta mi lãkplɔviwo, mise Yehowa fe nya:8 ‘“Zi ale si mele agbe la,” Afetɔ Dziɖulagã Yehowa ye gblɔe, “esi nye alẽwo zu nuléle, eye wozu nuɖuɖu na gbemelãwo katã, elabena kplɔla aɖeke meli o, eye nye lãkplɔviwo medi nye alẽawo o, ke boŋ wole woawo ŋutɔwo ɖokui nyim hegbe nye alẽawo nyinyi ta la,”’9 eya ta mi lãkplɔviwo, mise Yehowa fe nya.10 Ale Afetɔ Dziɖulagã Yehowa gblɔe nye esi: ‘Metso ɖe lãkplɔviwo ŋu, eye mabia nye alẽwo ŋuti kɔnta wo, mana woadzudzɔ nye alẽawo kpɔkplɔ,+ eye lãkplɔviwo maganyi woawo ŋutɔwo ɖokui azɔ o. Maɖe nye alẽwo le nu me na wo, eye womaganye nuɖuɖu na wo azɔ o.’”11 “‘Elabena ale Afetɔ Dziɖulagã Yehowa gblɔe nye esi: “Kpɔ ɖa, nye ŋutɔ madi nye alẽwo, eye malé be na wo.+12 Malé be na nye alẽwo abe ale si lãkplɔvi léa be na efe alẽ siwo ka hlẽ siwo ŋu wòke ɖo la ene.+ Makplɔ wo tso tefe siwo katã woka hlẽ ɖo le alilikpo kple blukɔ dogbe la.+13 Makplɔ wo tso dukɔwo dome, eye mafo wo nu fu tso anyigbawo dzi, makplɔ wo ava wo denyigba dzi, eye manyi wo le Israel towo dzi+ le tɔʋuwo to kple afi siwo katã nye wo nɔfewo le anyigba la dzi.14 Manyi wo le lãnyife damawo, eye Israel to kɔkɔwo dzie woaɖu gbe le.+ Afi mae woatsyɔ akɔ ɖo le gbeɖufe nyuitɔwo,+ eye woaɖu nu le lãnyife damawo le Israel towo dzi.”15 “‘“Nye ŋutɔ manyi nye alẽawo,+ eye nye ŋutɔ mana woatsyɔ akɔ ɖi,”+ Afetɔ Dziɖulagã Yehowa ye gblɔe.16 “Madi esiwo bu la,+ makplɔ esiwo tra mɔ agbɔe, mabla abi na esiwo nu vevi wɔ, eye mado ŋusẽ esiwo gbɔdzɔ, ke matsrɔ̃ esiwo da ami kple esiwo fe lãme sẽ la; madrɔ̃ ʋɔnu wo, eye mahe to si sɔ la na wo.”17 “‘Ke mi nye alẽwo, ale Afetɔ Dziɖulagã Yehowa gblɔe nye esi: “Kpɔ ɖa, madrɔ̃ ʋɔnu le alẽ kple alẽ dome, le agbowo kple gbɔ̃tsuwo dome.+18 Ðe mesɔ gbɔ na mi be mieɖu gbe le lãnyife nyuitɔwo oa? Hafi mienya avuzi le miafe lãnyife mamlɛawo dzia? Eye esi mieno tsi zɔzrɔ̃e vɔ la, ɖe wòle be miagatsɔ afɔ ablu mamlɛa?19 Lãnyife si mietsɔ afɔ fanya lae miebe nye alẽwo naɖu gbe lea, eye tsi si mietsɔ afɔ blu lae miebe woanoa?”20 “‘Eya ta ale Afetɔ Dziɖulagã Yehowa gblɔ na woe nye esi: “Kpɔ ɖa, nye ŋutɔ madrɔ̃ ʋɔnu le alẽ dami kple alẽ ɖiku dome,21 elabena mietsɔa axadame kple abɔgba tutua lã kudɔeawo katã, eye mietua dzo wo va se ɖe esime mienya wo de gbe.22 Maxɔ na nye alẽwo, eye womaganye nuléle na mi azɔ o;+ eye madrɔ̃ ʋɔnu le alẽ kple alẽ dome.23 Maɖo kplɔla ɖeka wo nu,+ si nye nye subɔla David,+ ne wòanyi wo. Eyae anyi wo, eye wòazu wo kplɔla.+24 Nye Yehowa, manye wofe Mawu,+ eye nye subɔla David anye amegã le wo dome.+ Nye, Yehowa, ye fo nu.25 “‘“Mabla ŋutifafa fe nu kpli wo,+ eye maɖe lã wɔadãwo ɖa le anyigba la dzi,+ ale be woanɔ dedie le gbegbe, eye woatsi avewo me adɔ.+26 Mayra woawo kple nye togbɛ fe nutowo siaa,+ eye mana tsi nadza ɖe edzaɣi. Madudu yayra akɔ ɖi abe tsidzadza ene.+27 Gbemetiwo atse ku, anyigba awɔ nu,+ eye woanɔ dedie le anyigba la dzi. Eye ne meŋe wofe kɔkutiwo,+ eye meɖe wo le ame siwo wɔ wo kluviwoe si me la, ekema woadze sii be, nyee nye Yehowa.28 Womaganye nuléle na dukɔwo azɔ o; anyigbadzilã wɔadãwo mavuvu wo o, woanɔ anyi bɔkɔɔ, eye ame aɖeke mado voɖi na wo o.+29 “‘“Mana anyigba la namie nu na wo atsɔ ade ŋkɔ wo ŋu, womagaku le anyigba la dzi le dɔwuame ta azɔ o,+ eye dukɔwo magado vlo wo azɔ o.+30 ‘Eye woadze sii be nye Yehowa, wofe Mawu la, meli kpli wo, eye woawo, Israel fe afe lae nye nye dukɔ,’+ Afetɔ Dziɖulagã Yehowa ye gblɔe.”’31 “‘Ke mi nye alẽwo,+ alẽ siwo meléa be na, amegbetɔwoe mienye, eye nyee nye mia Mawu,’ Afetɔ Dziɖulagã Yehowa ye gblɔe.”


text:
ŊKUÐOÐO BLEMATƆ AÐEWO DZI
Sedede Si Ma Xexea Me Ðe Eve
ESI Afetɔ Christopher Columbus zɔ mɔ yi Amerika gbɔ zi gbãtɔ le fe 1493 me la, Spaintɔwo kple Portugaltɔwo fe fiawo ʋli nya le wo dometɔ si akpɔ ŋusẽ ɖe asitsatsa le nuto yeye siwo ŋu woke ɖo me la dzi kple wo dzi ɖuɖu ŋu. Spaintɔwo bia tso papa Alexander VI si be wòakpɔ nyaa gbɔ na yewo.
FIAWO KPLE PAPAWO MA XEXEA ME
Spain, Portugal kple papawo fua asi akɔ xoxo be yewo tɔwoe nye anyigba yeye siwo katã ŋu woake ɖo. Le fe 1455 me la, Papa Nicholas V na gome Portugaltɔwo be woawo ɖeɖe koe kpɔ mɔ adi anyigba yeyewo kple fukpowo le Afrika fe Atlantik-futawo katã eye be nu sia nu si le nuto mawo me la nye wo tɔ. Le Alcáçovas Ƒe Nubabla si wowɔ le fe 1479 me fe wɔnawo wɔɣi la, Portugaltɔwo fe fia Afonso V kple Fiavi John ɖe asi le Canary-fukpowo ŋu na Spaintɔwo fe fia Ferdinand kple Isabella. Spaintɔwo hã lɔ̃ ɖe edzi be Portugaltɔwo nakpɔ ŋusẽ ɖe asitsatsa le Afrika dzi eye Portugaltɔwo fe ŋusẽ tee du siwo nye Azores, Cape Verde Ƒukpo kple Madeira anɔ. Le fe eve megbe la, Papa Sixtus IV ɖo kpe nubabla sia dzi eye wògblɔ be anyigba yeye ɖe sia ɖe si ŋu woake ɖo le Canary Ƒukpoa fe anyiehe kple efe ɣedzefe la anye Portugaltɔwo tɔ.
Gake Afetɔ John si wona ŋkɔ fifia be Portugaltɔwo fe John II gblɔ be anyigba yeye siwo katã ŋu afetɔ Columbus ke ɖo la nye Portugaltɔwo tɔ. Spaintɔwo fe fiawo meda asi ɖe nya sia dzi kura o, eye wotsɔ nyaa yi papa Alexander VI gbɔ be wòana gome yewo hã yewoaɖu du siwo ŋu afetɔ ke ɖo la dometɔ aɖewo dzi ahatrɔ wo me nɔlawo woazu Kristotɔwo.
Papa Alexander VI to efe nuŋlɔti dzi ma xexea me ɖe eve
Le esia ta papa Alexander tsɔ nyametsotso etɔ̃ aɖewo tu anyi. Gbãtɔe nye be, etsɔ anyigba yeyewo dzi ɖuɖu de asi na Spain ɖeɖe ko tegbee “le Mawu Ŋusẽkatãtɔ la fe ŋkɔ me.” Le efe sedede evelia nu la, eɖe lifo aɖe si tso dziehe va anyiehe si didi tso Cape Verde Ƒukpoa gbɔ le efe ɣetoɖofe gome anɔ abe kilometa 560 ene. Papa Alexander gblɔ be anyigba yeye ɖe sia ɖe si ŋu woke ɖo kple esiwo ŋu woava ke ɖo la nye Spaintɔwo tɔ. Papa to efe nuŋlɔti dzi ma xexea me ɖe eve! Edze abe efe sedede etɔ̃lia na ŋusẽ Spaintɔwo be woaɖu nuto siwo le ɣedzefekpa dzi va ke ɖe India dzi ene. Esia na dzi ku Portugaltɔwo fe fia John II, ame si fe dɔlawo zɔ mɔ ɖato Afrika fe anyiehe ʋĩ ke yi ɖado ɖe keke India Ƒua dzi eye woto esia dzi na Portugaltɔwo fe ŋusẽ keke ta va ɖo keke nuto mawo me etefe medidi o ye nye ema.
WOGBUGBƆ MA XEXEA ME ÐE EVE
Esi Papa Alexander * fe nuwɔnawo va ti kɔ na Portugaltɔwo fe fia John la, eya ŋutɔ te ɖe afetɔ Ferdinand kple Isabella ŋu be yewoagblɔe ase eme na yewo nɔewo. Agbalẽŋlɔla William Bernstein gblɔ be: “Edzɔ dzi na Spaintɔwo fe fia siwo nɔ vɔvɔ̃m na Portugaltɔ akpasesẽnuwɔla siwo biã ŋku ɖe anyigba siwo le Amerika xɔxɔ ŋu la be yewoagblɔe ase eme na yewo nɔewo.” Eya ta le fe 1494 me la, wowɔ nubabla aɖe le Spaintɔwo fe du si nye Tordesillas me eye wotsɔ du sia ŋkɔ na nubabla ma.
Tordesillas Nubabla da asi ɖe papa Alexander fe lifo si wòɖe tso dziehe va anyiehe la dzi, gake wohe lifoa yi megbe ʋĩ yi ɣetoɖofe gome kilometa 1,480. Esia va na be Afrika bliboa kple Asia hã “va zu” Portugaltɔwo tɔ, eye Amerika ya zu Spaintɔwo tɔ. Gake lifo sia hehe yi ɣetoɖofekpa dzi ʋĩ alea wɔe be anyigba siwo ŋu wova ke ɖo emegbe abe Brazil ene va zu Portugaltɔwo tɔ.
Spaintɔwo kple Portugaltɔwo nɔ te ɖe sedede sia si na ŋusẽ wo be woate ŋu axɔ anyigba yeyewo woazu wo tɔ ahakpɔ wo dzi la dzi kɔ ʋu geɖe ɖi. Sededea wɔe be wotu afɔkpo anyigba mawo dzi nɔlawo fe gomenɔamesiwo eye wote wo ɖe anyi heha wofe nuwo. Sedede siawo wɔe hã be dukɔ geɖewo wɔ aʋa kple wo nɔewo fe alafa geɖewo ɖe anyigba mawo dzi ɖuɖu kple ŋusẽkpɔkpɔ ɖe atsiafuwo dzi ta.
^ mm. 9 Àte ŋu axlẽ nu geɖe tso papa nu fitifiti wɔla sia ŋu le nyati si nye “Alexander VI—Papa Si Rome Meŋlɔna Be O” me le Gbetakpɔxɔ, June 15, 2003, axa 26-29.


text: 7 Esi ŋugbedodo siawo le mía si ta la,+ lɔlɔ̃tɔwo, mina míakɔ mía ɖokui ŋu tso ŋutilã kple gbɔgbɔ fe ɖifofo sia ɖifofo me,+ eye míanɔ kɔkɔe geɖe wu le mawuvɔvɔ̃ me.2 Mikɔ dzi me ɖe mía ŋu.+ Míeda vo ɖe ame aɖeke ŋu o, míegblẽ nu le ame aɖeke ŋu o, míeba ame aɖeke o.+3 Nyemele esia gblɔm be mabu fɔ mi o. Elabena megblɔe xoxo be, míafe dzi ku ɖe mia ŋu ale gbegbe be míaku kpli mi, eye míanɔ agbe hã kpli mi.4 Metea ŋu foa nu na mi faa. Metsɔa mi foa adegbe geɖe. Akɔfafa yɔm taŋ; mele dzidzɔ kpɔm glo le míafe fukpekpewo katã me.+5 Le nyatefe me la, esi míeva ɖo Makedonia+ la, míafe ŋutilã mekpɔ gbɔdzɔe aɖeke o, ke boŋ woyi edzi wɔ fu mí le mɔ sia mɔ nu—ʋiʋliwo nɔ egodo, vɔvɔ̃ nɔ ememe.6 Ke Mawu, ame si faa akɔ na ame siwo fo dzi ɖe le+ la, na Tito fe vava fa akɔ na mí.7 Eye menye efe vava la ɖeɖe koe o, ke ale si miena efe dzi dze eme hãe, elabena eva gblɔ ale si miedi vevie be yewoakpɔm, ale si miele nu xam ɖe tanye, kple ale si mietsɔ ɖe le eme nam vevie la nam; eye esia na megakpɔ dzidzɔ geɖe wu.8 Elabena ne nye agbalẽa na miexa nu+ hã la mevem o. Ne evem gbã hã la, (mekpɔe be agbalẽ ma do nuxaxa na mi, gake ɣeyiɣi vi aɖe koe),9 azɔ mele dzidzɔ kpɔm, menye esi wòdo nuxaxa na mi ta o, ke esi wòna miexa nu hena dzimetɔtrɔ ta boŋ. Elabena ena miexa nu le Mawu me, ale be míegblẽ naneke le mia ŋu o.10 Elabena mawumenuxaxa nana wotrɔa dzi me hena ɖeɖekpɔkpɔ, eye esia mevea ame o;+ ke xexe sia fe nuxaxa hea ku vanɛ.11 Mikpɔ nu si gbegbe do tso miafe mawumenuxaxa me la ɖa, ɛ̃, ena miekɔ mia ɖokui ŋu, ɛ̃, ena mielé fu nu manyomanyo, ɛ̃, ena vɔvɔ̃ ɖo mi, ɛ̃, ena didi vevie nɔ mia me, ɛ̃, ena mietsɔ dzo ɖe nu ŋu, ɛ̃ ena mieɖɔ nu si gblẽ la ɖo!+ Mieɖee fia le go sia go me be yewole dzadzɛ* le nya sia me.12 Togbɔ be meŋlɔ agbalẽ na mi hã la, menye ame si da vo+ alo ame si ŋu woda vo ɖo tae meŋlɔe ɖo o, ke boŋ be miafe veviedodo le mía ŋuti la nadze fãa le mia dome le Mawu ŋkume.13 Esia tae wofa akɔ na mí ɖo.Ke hekpe ɖe míafe akɔfafa sia ŋu la, míegakpɔ dzidzɔ geɖe wu le dzidzɔ si Tito kpɔ la ta, elabena mi katã miena efe gbɔgbɔ kpɔ dzidzeme.14 Ne mefo adegbe le mia ŋu le eŋkume la, mezu ŋukpe nam o; ke boŋ ale si nya siwo katã míegblɔ na mi nye nyatefe la, nenema kee ale si metsɔ mi fo adegbee na Tito la hã nye nyatefe.15 Eye miafe nu léa dzi nɛ geɖe wu ne eɖo ŋku mi katã miafe toɖoɖo+ kple ale si mietsɔ vɔvɔ̃ kple dzodzo nyanyanya xɔe la dzi.16 Dzi le dzɔyem be le mɔ sia mɔ nu la, dzi ate ŋu aɖo fonye le mia ta.


text:
Help:Axa yeye gɔmedzedze
"Yi (Di tanya sia)" tatia akɔ wò ayi axa yeye dzi kple tanya si sɔ kple esi wòŋlɔ ɖe goa me, negbe axaa ɖe li kpakple tanya mawo xoxo ko. Tefe le axa yeye sia dzi si wòateŋu atia na kpekpeɖeŋu kple nuwoŋlɔŋlɔ ne anɔ hahiãm na wò. Mehiã be na gbugbɔ ava afii na axa yeye gɔmedzedze o. Woateŋu adze wo gɔme kple nuŋɔŋlɔ dzẽwo tatia. Megavɔ̃ na nuyeyewo gɔmedzedze kroa o.
Ne wòle nuyeye gɔmedzem la, ɖo ŋku edzi be:
- Tanya si wòtia le vevie ŋutɔ, elabena eya ye le tanya zu gbe na axaa kat.
- Enyo wu be wòdzra ɖo nyuie hafi gɔmedzedzea, elabena ebɔbɔ wu vodadawo ɖɔɖɔɖo le emegbe.
- Ɖo ŋku nusiwo woɖe mɔ na le Wikipiɖia la dzi.
- Kpɔe ɖa gbã be woŋlɔ nusi wòadi be yeaŋlɔ xoxo kple tanya bubua ɖe mahã.
- Ne nye ɖe ko wòadi be yea doe akpɔ gbã la, ekema yi Keme gbã.
Mɔnana ɖeka si woateŋu ana ŋdɔwɔlawo enye be woaɖe mɔ nawo be "createpage", si ana wòateŋu adze nuŋɔŋlɔ yeye gɔme. Wikia ateŋu ana mɔ sia si wo me xe mɔ na xoxo o (esia enye default), alo ana amewo si ŋlɔ ŋkɔ.
Kpekpeɖeŋu na nuwotrɔtrɔ le afisiafi si wòa nɔ dɔ wɔm lw eyata mele bubu ge o.
Nya veviwo[trɔ asi le eŋu]
- Dii nàkpɔe ɖa be ame aɖe ŋlɔ nu ma xoxoa hafi nàdze tɔwò gɔme. Gbɔ dzi ɖi nàtia tanya nyuie.
- Gbugbɔ to esiwo ku ɖe nu si nèdi be yeaŋlɔ la me e.g.:
- ale si wona ŋkɔ wo; kpɔ Help:Page name.
- axa yeye gahiã, alo manyo be nàŋlɔ nua atsɔ atɔ ɖe bubu si le xoxo nu oa? Enyo wu be nu kpuiwo na tɔ ɖe bubuwo nu wu be nàdze axa bubu gɔme. Ne eva didi akpa la, woate ŋu ama eme eve.
- Le esime nèle nua ŋlɔm la, kpɔ Ƒomedodowo ɖa le axaa dzi. Kpɔ egbɔ be axaa sɔ kple esiwo do fome kplii.
- Ne naneke mele afi ma o la, ekema axa sia nye tsɔ̃evi eye ehiã be nàna axa bubuwo nado fome kplii.
Axa yeye gɔme dzedze tso fomedodo dzi alo le edidi vɔ megbe[trɔ asi le eŋu]
Àte ŋu adze axa yeye gɔme kple fomedodo dzĩ tiatia. Esia atsɔ wò ayi axa yeye dzi kple tanya si sɔ kpakple esi nètia la, eye ate ŋu adze nuŋɔŋlɔ gɔme enumake.
yesuÁÁ kristo yenye mɔla nyatefe la kple agbe la
Nyaŋuɖoɖo go[trɔ asi le eŋu]
Tia nuŋɔŋlɔa ɖe. Ne efe ŋkɔ biã la, ekema womedze egɔme haɖe o.
Kpɔ Nya veviewo le axa sia tame kple Help:Inputbox.


text:
BIBLIA LE AMEWO ƑE AGBENƆNƆ TRƆM
Afi Sia Afi Si Mayi La, Tu Nɔa Ŋunye Godoo
ƑE SI ME WODZII: 1958
DUKƆ SI ME WÒTSO: ITALY
AME SI WÒNYE TSÃ: ADZOGLIHA ME TƆ
NYE ŊUTINYA:
Rome fe gbɔtoduwo mee menɔ tsi; nu mede amewo dzi le nutoa me o. Agbea sesẽ. Nyemedze si danye si dzim o, eye mía kple fofonye míenyina o. Mesrɔ̃ sesẽnàɖu fe agbe le gbɔdome.
Kaka maxɔ fe ewo la, menya ale si wofiaa fi xoxo. Esi mexɔ fe 12 la, mesi le afe me zi gbãtɔ. Fofonye va kplɔam le kpovitɔwo fe dɔwɔfegã yia afe mee zi gbɔ zi geɖe. Dzre dzi ko menɔna kple amewo ɣesiaɣi
Meva bi ɖe fififi me ŋutɔ
ALE SI BIBLIA TRƆ NYE AGBENƆNƆ:
Gbe ɖeka, esi woɖe asi le ŋunye le gaxɔ me la, meyi ɖasrã danyeɖia kpɔ. Nyemenya be sigbeɖe danyeɖia kple via eve va zu Yehowa Ðasefowo o. Wokpem be made Ðasefowo fe kpekpe aɖe. Esi medi be manya nu si wowɔna le afi ma ta la, meyi kpli wo. Esi míeva ɖo Fiaɖufe Akpataa me la, nyemelɔ̃ be manɔ afi bubu aɖeke tsɔ wu mɔa nu o, ale be manɔ ame siwo le eme yim le dodom la kpɔm. Nye tua hã nɔ ŋunye.
Kpekpe ma na nye agbenɔnɔ trɔ. Meɖo ŋku edzi be mese le ɖokuinye me abe xexe bubu aɖe mee mele ene. Amewo kɔ mo ɖem hedo gbe nam vividoɖeameŋutɔe. Megaɖoa ŋku lɔlɔ̃ kple ɖetsɔleme vavã si dze le Ðasefoawo fe mo la dzi nyuie. Woto vovo sãa na ame siwo medea ha kplii!
Melɔ̃ Ðasefowo dze Biblia sɔsrɔ̃ gɔme kplim. Esi menɔ nua sɔsrɔ̃ dzi la, eme va kɔ nam nyuie be ehiã be matrɔ nye agbenɔnɔ keŋkeŋ. Mewɔ ɖe nya si le Lododowo 13:20 la dzi. Afi ma gblɔ be: “Ne èzɔ kple nunyalawo la, àdze nunya; ke ne ède ha kple bometsilawo la, àzu ame gbegblẽ.” Mekpɔe be ele be madzudzɔ hadede kple adzoha la. Esia menɔ bɔbɔe nam kura o, gake Yehowa kpe ɖe ŋunye medzudzɔ hadede kpli wo.
Ɣemaɣie meva te ɖokuinye dzi ɖuɖu zi gbãtɔ le nye agbe me
Mewɔ tɔtrɔ siwo ana manɔ dzadzɛ hã. Agbagba bliboe medze hafi dzudzɔ atamanono kple atike vɔ̃ɖiwo zazã. Mekpa nye ɖa legbeea, medzudzɔ togɛdodo, eye nyemegadzua ame o. Ɣemaɣie meva te ɖokuinye dzi ɖuɖu zi gbãtɔ le nye agbe me.
Tso ɣeaɖeɣi ke la, nuxexlẽ kple nusɔsrɔ̃ medoa dzidzɔ nam kura o, eya ta avu kple kɔe wònyena nam be masrɔ̃ Biblia le ɖokuinye si. Gake nyemena ta o; vivivi la, meva lɔ̃ Yehowa, eye tɔtrɔ aɖe va menye
Kuxi bubu si dzi wògahiã be maɖu ye nye gbefãɖeɖe nye dzixɔse yeyea na amewo tso afe me yi afe me. (Mateo 28:19, 20) Menɔ vɔvɔ̃m be mava do go ame aɖe si dzi medze agɔ le alo ame aɖe si mewɔ nu vevii kpɔ! Gake vivivi la, mete ŋu va ɖu vɔvɔ̃ ma dzi. Kpekpe ɖe amewo ŋu be woasrɔ̃ nu tso mía Fofo lɔ̃ame si le dzifo, si tsɔa nu vɔ̃ kena geɖe la ŋu na meva nɔ dzidzɔ kpɔm ŋutɔ.
VIÐE SIWO MEKPƆ:
Nusɔsrɔ̃ tso Yehowa ŋue kpɔ nye agbe ta! Ame siwo medea ha kplii tsã la dometɔ akpa gãtɔ ku alo wole gaxɔ me, gake nye ya mekpɔ dzidzeme vavã le agbe me eye mele mɔ kpɔm na etsɔme nyui aɖe. Mesrɔ̃ ɖokuibɔbɔ kple toɖoɖo eye mete ŋu le nye dziku sesẽa dzi ɖum hã. Esia wɔe be metea ŋu nɔa anyi nyuie kple ame siwo dome mele. Meɖe Carmen, nyɔnu dzetugbe aɖe, eye míele dzidzɔ kpɔm le míafe srɔ̃ɖeɖea me. Kpekpe ɖe amewo ŋu be woasrɔ̃ Biblia dzɔa dzi na mía kplii siaa.
Mele dɔ nyui wɔm azɔ


text:
Ebola dɔlele
Ebola dɔlele nye dɔlele vɔɖi aɖe si le na amegbetɔ kple laãwo sia. Dɔlele sia le na ame to ebola dɔlekui me. Dzesiwo dze na egɔme le ŋkeke evelia se ɖe kɔsiɖa etɔlia me, ne nye be dɔlekui sia le wo. Dzesi aɖewoe nye feva, veto me fe fɔflɔ, lameka vea me kple taduame. Nuɖeɖe, asraɖɔ kple afɔdzi dede trololo kplɔ na esia wo ɖo. Kpeɖe esia wo ŋue nye ame fe ayikuwo kple dzitodzito fe dɔwɔna didina. Le gafofo sia me la ʋu ateŋu adze dza le ame fe lame alo ŋuti.
Wo ate ŋu axɔ dɔlele sia to ame ŋutsi kakã alo ŋutsi tsi tso lãa si dɔlelea le. Wo mekpɔ ŋlɔ naneke kuɖee dɔlele sia fe kaka to yaa me o. Wo xɔese be agutɔ siwo ɖuna atikutsetse tsɔ na eye mana dɔlele sia fe dɔlekui gake me le na woŋutɔ o. Ne nye be amegbetɔ aɖe le dɔ si la, ateŋu ale ame bubuwo hã. Ŋutsu siwo yɔ dɔ sia na la, ateŋu amae na amebubuwo to gbɔdɔdɔ me abe dziŋu eve ene.


text:
Nu Kae Biblia Gblɔ Tso Tiatiawɔblɔɖe Ŋu? Ðe Mawu Ðo Ame Si Nàva Zu Le Etsɔme Ðia?
Ale si Biblia ɖo eŋui
Mawu de bubu mía ŋu hena tiatiawɔblɔɖe mí. Tiatiawɔblɔɖe nye ablɔɖe si Mawu na mí be míawo ŋutɔwo míatso nya me ke menye be Mawu alo dzɔgbese naɖo ale si míava nɔ agbee la ɖi na mí o. Bu Biblia fe nufiafia siawo ŋu kpɔ.
Mawu wɔ amegbetɔwo ɖe efe nɔnɔme nu. (1 Mose 1:26) Mía Wɔla wɔ mí ɖe efe nɔnɔme nu le mɔ sia nu be ŋutete le mía si míeɖea efe nɔnɔmewo, abe lɔlɔ̃ kple dzɔdzɔnyenye ene fiana. Míele abe lãwo ene o elabena lãwo ya wɔa nu ɖe wofe lãmenusese ko nu. Eye abe mía Wɔla ene la, tiatiawɔblɔɖe le mía si.
Mía ŋutɔwo míate ŋu awɔ akpa gã aɖe le ale si nuwo ava nɔ na mí le etsɔme la me. Biblia de dzi fo na mí be ‘mitia agbe eye miɖo to Mawu fe gbe,’ si fia be míalɔ̃ be míawɔ efe sewo dzi. (5 Mose 30:19, 20) Nya sia anye dzodzro kple tagbɔsesẽ le ame ŋu ne ŋutete mele mía si be míate ŋu atia nu si míawɔ la o. Le esi Mawu nazi nu si wòdi la ɖe mía dzi tefe la, ɖe wòkpe mí lɔlɔ̃tɔe hegblɔ be: “Ðe wònye ɖe nèɖo to nye seawo la, anye ne wò ŋutifafa anɔ abe tɔsisi ene.”—Yesaya 48:18.
Menye dzɔgbese aɖekee kpɔa ŋusẽ ɖe míafe dzidzedzekpɔkpɔ alo kpododonu dzi o. Ne míedi be míakpɔ dzidzedze le míafe agbagbadzedzewo me la, ke ele be míawɔ dɔ sesĩe. Biblia gblɔ be: “Nu sia nu si wò asi ate ŋu awɔ la, wɔe kple wò ŋusẽ.” (Nyagblɔla 9:10) Egblɔ hã be: “Veviedola fe tameɖoɖo hea viɖe vɛ.”—Lododowo 21:5.
Nunana xɔasie tiatiawɔblɔɖe nye Mawu na mí, elabena esia nana míelɔ̃nɛ kple míafe “dzi blibo,” le esi míetiae be míalɔ̃e ta.—Mateo 22:37.
Ðe Mawu kpɔa ŋusẽ ɖe nu sia nu dzia?
Biblia fia nu be Mawue nye Ŋusẽkatãtɔ, si fia be ame aɖeke fe ŋusẽ megbɔ etɔ nu o. (Hiob 37:23; Yesaya 40:26) Gake mezãa efe ŋusẽa tsɔ kpɔa ŋusẽ ɖe nu sia nu dzi o. Le kpɔɖeŋu me, esi Mawu nɔ nu wɔm kple blema Babilontɔ siwo nye efe amewo fe futɔwo la, egblɔ be “mezi ɖokuinye dzi.” (Yesaya 42:14) Nenema kee egbea hã, Mawu zi eɖokui dzi heɖe mɔ amewo le wofe tiatiawɔblɔɖea zãm tsɔ le nu gblẽm le ame bubuwo ŋu. Gake Mawu mazi eɖokui dzi ɖaa o.— Psalmo 37:10, 11.


text:
Ŋutinya 84: Mawudɔla aɖe Yi Maria Gbɔ
NYƆNU dzetugbe siae nye Maria. Israel-nyɔnue wònye le Nazaret-du me. Mawu nya be enye nyɔnu nyui aɖe. Ema tae wòdɔ efe dɔla Gabriel ɖo ɖe egbɔ be wòafo nu nɛ. Ènya nya si Gabriel va gbɔgblɔ ge na Maria? Na míakpɔe ɖa.
Gabriel gblɔ nɛ bena: ‘Medo gbe na wò, wò amesi nu wove. Yehowa li kpli wò.’ Maria mekpɔ amesia kpɔ o. Dzidzi foe elabena mese nusi wògblɔ nɛ la gɔme o. Gake enumake la Gabriel na efe dzi dze eme.
Egblɔ nɛ be: ‘Mègavɔ̃ o Maria, Yehowa kpɔ dzidzɔ ɖe ŋuwò ŋutɔ. Ema tae wòle nukunu aɖe wɔ ge na wò ɖo. Etefe madidi o àdzi vi. Eye nàyɔe be Yesu.’
Gabriel yi edzi gblɔ be: ‘Ðevi sia anye gã, eye woayɔe be Dzifoʋĩtɔ la fe Vi. Yehowa aɖoe fiae abe Dawid ene. Gake Yesu anye fia yi ɖe mavɔmavɔ me, eye efe fiaɖufe nu mayi gbeɖe o!’
Maria bia be: ‘Aleke esiawo katã ava emee? Nyemeɖe srɔ̃ gɔ̃ hã o. Nyemedɔ ŋutsu gbɔ kpɔ o, eyata aleke mawɔ adzi vi?’
Gabriel ɖo eŋu be: ‘Mawu fe ŋusẽ ava dziwò. Eyata woayɔ ɖevi la be Mawu fe Vi.’ Eye wògblɔ na Maria be: ‘Ðo ŋku wò fometɔ Elisabet dzi. Amewo gblɔ be etsi akpa na vidzidzi. Gake etefe madidi o la, adzi ŋutsuvi. Eyata èkpɔea, naneke wɔwɔ mesesẽ na Mawu o.’
Enumake Maria gblɔ be: ‘Yehowa fe dɔlanyɔnu menye! Neva eme nam abe alesi nègblɔ ene.’ Eye mawudɔla la dzo.
Maria wɔ kaba yi Elisabet kpɔ ge ɖa. Esi Elisabet se Maria fe nufo la, vidzĩe si le Elisabet fe dɔme la ti kpo kple dzidzɔ. Mawu fe gbɔgbɔ yɔ Elisabet fũ, eye wògblɔ na Maria be: ‘Woyra wò ŋutɔ le nyɔnuwo dome.’ Maria nɔ Elisabet gbɔ abe ɣleti etɔ̃ ene hafi yi afe le Nazaret.
Esusɔ vie ŋutsu aɖe, si ŋkɔe nye Yosef la naɖe Maria. Gake esi Yosef se be Maria le vi dzi ge la, megadi be yeaɖee o. Ke Mawu fe dɔla gblɔ nɛ be: ‘Mègavɔ̃ Maria kpɔkplɔ wòanye srɔ̃wò o. Elabena Mawue nye amesi na ŋutsuvie.’ Eyata Maria kple Yosef woɖe wo nɔewo, eye wonɔ Yesu dzidzi lalam.
Luka 1:26-56; Mateo 1:18-25.
Nyabiabiawo
- Nyɔnu kae nye ema le nɔnɔmetata la me?
- Nya kae Gabriel gblɔ na Maria?
- Aleke Gabriel ɖe eme na Maria be adzi vi togbɔ be medɔ kple ŋutsu kpɔ o?
- Nukae dzɔ esi Maria yi efe fometɔ Elisabet kpɔ ge ɖa?
- Nukae Yosef susu esi wòse be Maria le vi dzi ge, gake nukatae wòtrɔ efe susua?
Nyabiabia bubuwo
- Xlẽ Luka 1:26-56.
Nukae Luka 1:35 ɖe fia ku ɖe ŋusẽ si Adam fe blibomademade akpɔ ɖe azi si le Maria fe vidzidɔ me esi wotrɔ Mawu fe Vi la fe agbe tso dzifo de eme la dzi? (Xag. 2:11-13; Yoh. 6:69; Heb. 7:26; 10:5)
Aleke wode bubu Yesu ŋu gɔ̃ hã hafi wova dzii? (Luka 1:41-43)
Kpɔɖeŋu nyui kae Maria ɖo ɖi na Kristotɔ siwo xɔa subɔsubɔ mɔnukpɔkpɔ tɔxɛwo egbea? (Luka 1:38, 46-49; 17:10; Lod. 11:2)
- Xlẽ Mateo 1:18-25.
Togbɔ be wometsɔ ŋkɔ Imanuel na Yesu o hã la, aleke akpa si wòwɔ esi wònye amegbetɔ la na gɔmesese si le ŋkɔ ma ŋu va emee? (Mat. 1:22, 23; Yoh. 14:8-10; Heb. 1:1-3)


text:
5 Mègahe nya ɖe ame tsitsi ŋu o.+ Ke boŋ xlɔ̃ nui abe fofo ene, ɖekakpuiwo abe nɔviŋutsuwo ene,2 nyɔnu tsitsiwo abe dadawo ene, ɖetugbuiwo abe nɔvinyɔnuwo ene le dzadzɛnyenye blibo me.3 Bu ahosi siwo nye ahosi ŋutɔŋutɔwo* la ŋu.+4 Ke ne viwo alo mamayɔviwo le ahosi aɖe si la, na ame siawo nasrɔ̃ ale si woawɔ nu si dzea Mawu ŋu le woawo ŋutɔwo fe afe me gbã,+ eye woaɖo etefe na wo dzilawo, wo tɔgbuiwo kple wo mamawo ale si dze,+ elabena esia sɔ le Mawu ŋkume.+5 Ke nyɔnu si nye ahosi ŋutɔŋutɔ, eye naneke mele esi o la, tsɔa efe mɔkpɔkpɔ ɖoa Mawu dzi,+ eye wònɔa kokofofowo kple gbedodoɖawo dzi zã kple keli.+6 Ke ahosi si tsɔa eɖokui dea asi na ŋutilã fe dzodzro la, togbɔ be ele agbe hã enye ame kuku.7 Eya ta yi edzi nànɔ mɔfiame siawo nam, ale be woanye mokakamanɔŋutɔwo.8 Le nyatefe me la, ne ame aɖe mekpɔa eya ŋutɔ tɔwo fe nu hiahiãwo gbɔ o, vevietɔ eya ŋutɔ fe afemetɔwo fe nu hiahiãwo gbɔ o la, egbe xɔse la, eye wòvɔ̃ɖi wu dzimaxɔsetɔ.+9 Ahosi si woatia la naxɔ tso fe blaade heyi, ame si nye ŋutsu ɖeka srɔ̃,10 ame si ŋu woɖi ɖase le le efe dɔwɔwɔ nyuiwo ta,+ ne ehe viawo nyuie,+ ne ewɔa amedzro,+ ne eklɔa afɔ na ame kɔkɔewo,+ ne ena kpekpeɖeŋu ame siwo ɖo xaxa me,+ ne ekpɔa gome le dɔ nyui sia dɔ nyui wɔwɔ me.11 Ke mègatia ahosi siwo metsi o, elabena ne wofe gbɔdɔdɔ fe dzodzrowo va zu mɔxeɖenu na wofe subɔsubɔdɔ wɔwɔ na Kristo la, wodina be yewoaɖe srɔ̃.12 Woava drɔ̃ ʋɔnu wo le esi wogbe nu le wofe xɔse gbãtɔ gbɔ* ta.13 Eye wogbea dɔwɔwɔ hã, nɔa tsatsam tso afe me yi afe me; ɛ̃, menye ɖeko wogbea dɔwɔwɔ o, ke wonɔa ame ŋu nya hã gblɔm, eye wonɔa nu dem amewo fe nyawo me+ henɔa nya siwo mele be woagblɔ o la gblɔm.14 Eya ta medi be ahosi siwo metsi o la naɖe srɔ̃,+ adzi vi,+ akpɔ afe dzi, ale be woagana mɔ tsitretsiɖeŋula la wòakpɔ nya vlo aɖeke agblɔ tso mía ŋu o.15 Le nyatefe me la, wo dometɔ aɖewo trɔ dze Satana yome hã xoxo.16 Ne nyɔnu xɔsetɔ aɖe fe fometɔ aɖe nye ahosi la, nena kpekpeɖeŋui, ne wòaganye agba na hame la o. Ekema hamea ate ŋu akpe ɖe ame siwo nye ahosi ŋutɔŋutɔwo* ŋu.+17 Hamemetsitsi siwo wɔa wofe dzikpɔkpɔdɔa nyuie la+ dze na bubu tefe eve,+ vevietɔ wo dometɔ siwo doa vevie nu le nufofo kple nufiafia me.+18 Elabena ŋɔŋlɔ la gblɔ be, “Mègabla nu na nyitsu ne ele nuku tugum o,”+ eye be, “Dɔwɔla dze na efe fetu.”+19 Ne wotso ame tsitsi* aɖe nu la, mègaxɔe o, negbe le ɖaseɖila eve alo etɔ̃ fe nya nu ko.+20 Ka mo+ na ame siwo tsɔ nu vɔ̃ wɔwɔ ɖo dɔe+ la le amewo katã ŋkume, ne ame mamlɛawo nakpɔe ne woavɔ̃.21 Mele eɖom dziwò le Mawu kple Kristo Yesu kpakple mawudɔla tiatiawo ŋkume be, nàlé mɔfiame siawo me ɖe asi nazãbubu kple ameŋkumekpɔkpɔ aɖeke manɔmee.+22 Mègatsɔ dzitsitsi ada asi ɖe ame aɖeke dzi gbeɖe o;+ eye mègakpɔ gome le ame bubuwo fe nu vɔ̃wo me o; lé ɖokuiwò dzadzɛ.23 Mèganɔ tsi ɖeɖe ko nom o,* ke boŋ no wain vi aɖe le wò dɔgbo kple wò lãmegbegblẽ enuenu la ta.24 Ame aɖewo fe nu vɔ̃wo dzena gaglã, si nana wodrɔ̃a ʋɔnu wo enumake, ke ame aɖewo hã tɔ va dzena emegbe.+25 Nenema kee dɔwɔwɔ nyuiwo hã dzena gaglã,+ ke esiwo medze o la, mate ŋu anɔ ɣaɣla ɖaa o.+
Etenuŋɔŋlɔ
^ Alo, “ahosi siwo ɖo hiã me evɔ ame aɖeke meli akpɔ wo dzi o.”


text:
Nusɔsrɔ̃ 3
Mawu Gbɔe Nya Nyui La Tso Vavã?
1. Ame kae nye Biblia la Ŋlɔla?
Woŋlɔ nya nyui si nye be amewo anɔ agbe tegbee le anyigba dzi la ɖe Biblia me. (Psalmo 37:29) Agbalẽ suesue 66 ye le Biblia me. Ŋutsu nutefewɔla 40 ye Mawu zã woŋlɔe. Mose ye ŋlɔ agbalẽ atɔ̃ gbãtɔawo anɔ abe fe 3,500 aɖewoe nye esi va yi ene. Apostolo Yohanes ye ŋlɔ agbalẽ mamlɛtɔ fe 1,900 kple edzivɔwoe nye esi. Ame ka fe susuwoe Biblia ŋlɔlawo ŋlɔ? Mawu to efe gbɔgbɔ kɔkɔe la dzi fo nu kple Biblia ŋlɔlawo. (2 Samuel 23:2) Mawu fe susuwoe woŋlɔ, ke menye woawo ŋutɔwo tɔwoe o. Eya ta Yehowae nye Biblia la Ŋlɔla.
2. Aleke míawɔ aka ɖe edzi be Biblia me nyawo nye nyatefe?
Míenya be Mawu gbɔe Biblia tso, elabena egblɔ nu siwo ava dzɔ le etsɔme la ɖi tsitotsito. Amegbetɔ aɖeke mate ŋu awɔ esia o. (Yosua 23:14) Mawu Ŋusẽkatãtɔ la ɖeɖe koe ate ŋu anya nu si ava dzɔ ɖe amefomea dzi le etsɔme.
Míakpɔ mɔ be agbalẽ si tso Mawu gbɔ la nanɔ etɔxɛe, eye nenemae wòle hã. Woma Biblia ɖekaɖeka miliɔn akpe geɖe le gbegbɔgblɔ gbogbo aɖewo me. Togbɔ be Biblia li tso blema ke hã la, ewɔ ɖeka kple dzɔdzɔmeŋutinunya si ŋu kakaɖedzi le. Tsɔ kpe ɖe eŋu la, ame 40 siwo ŋlɔe la fe nyawo metsi tsitre ɖe wo nɔewo tɔwo ŋu o. * Azɔ hã, Mawu vavã la gbɔ koe lɔlɔ̃ si ŋu wofo nu tsoe le Biblia me la ate ŋu atso, eye ŋusẽ gakpɔtɔ le emenyawo ŋu wotrɔa amewo fe agbenɔnɔ wòɖɔa ʋu wu. Nyatefenya siawo na ame miliɔn geɖe ka ɖe edzi be Mawu fe Nyae Biblia la nye.
3. Nu ka ŋue Biblia fo nu tsoe?
Nya nyui si nye be tameɖoɖo nyui aɖe le Mawu si na amefomea la ŋu koŋue Biblia fo nu tsoe. Ŋɔŋlɔawo fo nu tso ale si amegbetɔ wɔ bu mɔnukpɔkpɔ si su esi be wòayi edzi anɔ paradisoa me le anyigba dzi le amegbetɔ fe ŋutinya fe gɔmedzedzea me kple ale si woagagbugbɔ aɖo paradiso anyi mlɔeba la ŋu.
Sewo, gɔmeɖosewo kple aɖaŋuɖoɖowo hã le Mawu fe Nya la me. Tsɔ kpe ɖe eŋu la, woŋlɔ ale si Mawu wɔ nu kple amefomea ɖe Biblia me. Enye ŋutinya si ɖe Mawu fe nɔnɔme nyoameŋuwo fia. Eya ta Biblia ate ŋu akpe ɖe ŋuwò nànya Mawu. Eɖe ale si nàwɔ anye exɔlɔ̃ la me.
4. Aleke nàwɔ ase Biblia me nyawo gɔme?
Agbalẽ gbadza sia akpe ɖe ŋuwò nàse Biblia me nyawo gɔme abe ale si ko Yesu wɔe ene. Ehea amewo fe susu yia mawunyakpukpui vovovowo dzi heɖea wo me “bene woase Ŋɔŋlɔawo gɔme.”
Nu siwo wɔa dɔ ɖe ame dzi wu dometɔ ɖekae nye nya nyui si tso Mawu gbɔ. Ke hã, ame aɖewo mekpɔa dzidzɔ ɖe eŋu o, eye esese kua dzi na ame aɖewo gɔ̃ hã. Gake dzi megaɖe le fowò o. Mɔkpɔkpɔ si le asiwò be nàva nɔ agbe tegbee la nɔ te ɖe ale si nàdze agbagba anya Mawui la dzi.
^ mm. 7 Kpɔ agbalẽ gbadza si nye Agbalẽ si Nyo na Amesiame.


text:
Aleke Wòle Be Nàhe Viwòwoe?
“Metsi dzi vevie, eye menɔa to dzi ne ʋu ɖe sia ɖe tso eme va yina. Esiae nye zi etɔ̃lia si Jordan megbɔ va afe me ɖe game dzi o. Menɔ ɖokuinye biam be, ‘Afi kae wòhele ya? Nanee dzɔ ɖe edzia? Ðe wònya gɔ̃ hã be míetsi dzi ɖe ye ŋu ya?’ Kaka wòagbɔ la, ɖeko mebe mawó.”
—GEORGE.
“Vinyenyɔnuvia do ɣli sesĩe, si na dzidzi fom. Metrɔ eye mekpɔe be elé ta ɖe asi sesĩe le avi fam. Nɔviaŋutsuvi si xɔ fe ene lae xlã nu ɖe ta nɛ.”
—NICOLE.
“‘Menye ɖe mefi asigɛa o. Ðe mefɔe!’ Nya mae mía vinyɔnuvi Natalie si xɔ fe ade la tsɔ nɔ eɖokui nu ɖem esime wòɖo mo ta abe ame si le nyatefe tom ene. Ale si wònɔ nu sẽmee la te ɖe mía dzi ale gbegbe be míefa avi, elabena míenya be alakpa damee wònɔ.”
—STEPHEN.
NE DZILAE nènye la, ɖe nèse le ɖokuiwò me abe dzila siwo fe numenyawo dze le etame la ene kpɔa? Ne nɔnɔme siwo míeɖɔ le etame la dometɔ aɖe tu wò la, ɖe wòwɔna na wò be yemenya nenye be yeahe to na ye via o, alo yemenya ale si yeahe to nɛ oa? Ðe wònye nu gbegblẽ be nàhe to na viwòwoa?
NU KAE NYE AMEHEHE?
Le Biblia me la, nya si wozã na “amehehe” la mefia tohehe ko o. Gɔmesese si le amehehe ŋu la do fome kple nufiafia, kple ɖɔɖɔɖo. Medo fome kple ŋlɔmiwɔwɔ alo ŋutasesẽ kura o.
Woate ŋu atsɔ vihehe asɔ kple abɔdɔwɔwɔ. Abɔdɔwɔla dzraa anyigba ɖo, edea aɖu eme hedea tsi abɔmenuawo, eye wòléa be na wo be nugbagbeviwo nagagblẽ wo dome alo gbe nalé wo o. Ne nukuawo le tsitsim la, ɖewohĩ ahiã be abɔdɔwɔlaa naɖe wo ŋu ale be woate ŋu atsi nyuie. Abɔdɔwɔlaa nyae be ehiã be yeawɔ aɖaŋu vovovowo ŋu dɔ ale be abɔmenuawo natsi nyuie. Nenema kee dzilawo hã léa be na wo viwo le mɔ vovovowo nu. Gake abe ale si ko wòhiãna ɣeaɖewoɣi be woaɖe abɔmenuawo ŋu be woatsi nyuie ene la, nenema kee wòhiãna be dzilawo nadze wo viwo mamla gɔme kaba ale be woatsi ava zu ame ɖɔʋuwo. Gake ne abɔdɔwɔla menya abɔmenuwo ŋu ɖeɖe o la, nukuawo dome ate ŋu agblẽ. Nenema kee wòhiã be dzilawo nahe wo viwo beléletɔe, le lɔlɔ̃ me.
Yehowa, Mawu si gbɔ Biblia tso la, ɖo kpɔɖeŋu nyui aɖe ɖi na dzilawo le go sia me. Hehe si wònaa esubɔla wɔnutefe siwo le anyigba dzi la sɔna hedzea ame ŋu nyuie ale gbegbe be wova “lɔ̃a amehehe.” (Lododowo 12:1) ‘Woléa amehehe ɖe asi sesĩe’ eye womenana ‘wògena le wo si o.’ (Lododowo 4:13) Àte ŋu akpe ɖe viwò ŋu wòalɔ̃ axɔ hehe ne èlé nu vevi etɔ̃ siwo ɖea dzesi le Mawu fe amehehe ŋu la me ɖe asi: Woawoe nye (1) lɔlɔ̃, (2) dadasɔ, kple (3) amehehea nato mɔ ɖeka.
AMEHEHE LE LƆLƆ̃ ME
Lɔlɔ̃e ʋãa Mawu wòhea to na ame, eye ewɔnɛ le lɔlɔ̃ me hã. Biblia gblɔ be: “Ame si Yehowa lɔ̃na la, eya wòhea to na abe vi, si gbɔ fofoa melɔ̃a nu le o ene.” (Lododowo 3:12) Gakpe ɖe eŋu la, Yehowa nye “nublanuikpɔla kple amenuve Mawu, ame si gbɔa dzi blewu.” (2 Mose 34:6) Le esia ta, Yehowa megblɔa gbɔ̃ɖiamenyawo alo sẽa ŋuta le ame ŋu gbeɖe o. Eye megblɔa nya veamewo, hea nya ɖe ame ŋu atraɖii, alo gblɔa nya tɔamewo gbeɖe o; nu siawo katã ate ŋu ave ame “abe yitɔame ene.”
Enye nyatefe be dzilawo mate ŋu asrɔ̃ Mawu fe ɖokuidziɖuɖu fe kpɔɖeŋua bliboe o. Ɣeaɖewoɣi la, viwòwo fe nuwɔnawo ate ŋu awɔe be dzigbɔgbɔɖi nasesẽ na wò ŋutɔ, gake ne edzɔ nenema la, mègaŋlɔ be gbeɖe o be ɖeko tohehe le dziku me nana ame wɔa ŋutasẽnu, alo nu si gbɔ eme, eye meɖea vi o. Gawu la, tohehe le dziku me menye amehehe kura o. Ame ɖokui dzi maɖumaɖue.
Gake ne èhe to na viwò le lɔlɔ̃ kple ɖokuidziɖuɖu me la, ate ŋu aɖe vi geɖe. Bu ale si George kple Nicole, dzila siwo hã ŋu míefo nu tsoe le gɔmedzedzea la kpɔ nyawo gbɔe ŋu kpɔ.
“Esi Jordan gbɔ va afe me mlɔeba la, dzi nɔ mía kple srɔ̃nye kum vevie, gake míelé mía ɖokui esime wònɔ eɖokui nu ɖem. Esi wònye be zã do ta la, míeɖoe be míadzro nyaa me le ŋufɔke. Míedo gbe ɖa ɖekae heyi ɖamlɔ anyi. Esi ŋu ke la, míafe dzi dze eme vie, si wɔe be nɔnɔmea sɔ nyuie be míadzro nyaa me dzigbɔɖitɔe be míafe nyawo nawɔ dɔ ɖe mía viŋutsua dzi. Ese eɖokui gɔme eye wòkpɔe be yemewɔe nyuie o; elɔ̃ ɖe edzi hã be ele be yeanɔ gbɔgbɔm ɖe game dzi. Enyo ŋutɔ be míekpɔ nyaa gbɔ alea, elabena ɖeko nuwɔwɔ dzimagbɔɖitɔe agblẽ nyaa ɖe edzi. Ne míegbɔ dzi ɖi ɖo to mía via gbã la, zi geɖe la, míetea ŋu kpɔa nyawo gbɔ nyuie.”
—George.
“Nye dzi fla esi mekpɔe be vinyeŋutsuvia wɔ nu vevi edaa dzodzro. Gake le esi tefe be mahe to nɛ enumake la, mena wòyi efe xɔ me, elabena dzi nɔ kuyem akpa, eye nyemedi be mawɔ nu si gbɔ eme o. Emegbe esi nye dzi dze eme la, meɖe nu me nɛ moveviɖoɖotɔe be ŋutasẽnuwɔwɔ menyo o, eye metsɔ nu si wòwɔ edaa la fiae. Esia wɔ dɔ ɖe edzi ŋutɔ. Eɖe kuku na edaa eye wòkpla asi kɔ nɛ.”
—Nicole.
Ɛ̃, amehehe le mɔ nyuitɔ nu bia be woawɔ nu le lɔlɔ̃ me ɣeawokatãɣi, ne ahiã be woahe to na ame gɔ̃ hã.
AMEHEHE SI DA SƆ
Ɣesiaɣi si Yehowa he to na ame la, ewɔnɛ “ɖe ɖoɖo [si sɔ] nu.” (Yeremiya 30:11; 46:28) Ebua nu siwo na amea wɔ nua kple nu siwo ŋku mate ŋu akpɔ o la hã ŋu. Aleke dzilawo ate ŋu asrɔ̃ nɔnɔme siae? Stephen, si ŋu míefo nu tsoe le gɔmedzedzea la gblɔ be: “Togbɔ be míese nu si tae Natalie nɔ nu sẽm be yemefi asigɛa o la gɔme o eye wòte ɖe mía dzi hã la, míekpɔe be ɖevi ko wònye eye metsi le susu me o.”
Nicole srɔ̃, Robert, hã dzea agbagba be yeabu ale si nya bliboa dzɔe la ŋu nyuie. Ne ɖeviawo wɔ nu gbegblẽ aɖe la, enɔa eɖokui biam be: ‘Zi gbãtɔe nye esia nu sia dzɔa, alo enye nu si wòɖo le wɔwɔm? Ðeɖie te ɖevia ŋua, alo efe lãmee mele kɔkɔm oa? Kuxi bubu aɖe gbɔe efe nuwɔna ma le tsotsoma?’
Dzila siwo dana sɔna la dea dzesii be ɖeviwo mele abe ame tsitsiwo ene o. Esia wɔ ɖeka kple nya si Kristotɔ apostolo Paulo gblɔ esi wòŋlɔ bena: “Esime menye vidzĩ la, mefoa nu abe vidzĩ ene, mebua tame abe vidzĩ ene.” (1 Korintotɔwo 13:11) Robert gblɔ be: “Nu si kpe ɖe ŋunye mebua nuwo ŋu nyuie hefoa asa na nu gbɔme wɔwɔe nye be meɖoa ŋku nu siwo mewɔna esime menye ɖevi la dzi.”
Ele vevie be nàgadi nu geɖe akpa tso viwòwo si o, gake masɔ hã be nàde nu gbegblẽ alo agbenɔnɔ si mesɔ o la dzi na wo o. Ne èbu nu siwo viwòa ate ŋu awɔ kple esiwo mate ŋu awɔ o kpakple bubuawo ŋu la, awɔe be àse nu gɔme nɛ ahada asɔ le amehehe me.
AMEHEHE SI TO MƆ ÐEKA
Maleaxi 3:6 gblɔ be: “Nye Yehowa nyemetrɔ o.” Mawu subɔlawo ka ɖe nyatefenya sia dzi eye esia nana wokpɔnɛ be yewole dedie. Nenema kee wòhiã be vihehe nato mɔ ɖeka ale be ɖeviwo nase le wo ɖokuiwo me be yewole dedie. Ne wò seselelãmewo wɔnɛ be ènɔa wò sededewo trɔm enuenu la, ɖeviawo atɔtɔ eye womaganya nu si woawɔ o.
Ðo ŋku edzi be Yesu gblɔ be: ‘Miafe “ɛ̃” nanye ɛ̃, eye miafe “ao” nanye ao.’ Nya mawo sɔ nyuie na vihehe hã. (Mateo 5:37) Ðɔ ŋu ɖo be nàgagblɔ nya aɖe si mèɖo be yeawɔ ŋutɔŋutɔ o. Ne ègblɔ na viwòa be yeahe to nɛ ne ewɔ nu gbegblẽ aɖe la, kpɔ egbɔ be yewɔ edzi.
Hafi amehehe nato mɔ ɖeka la, ele vevie be dzilawo nanɔ nyawo lém kpɔ le wo nɔewo dome. Robert gblɔ be: “Ne mía viwo bia nane wo dada wògbe hafi woto mɔ aɖe dzi na melɔ̃ ɖe edzi na wo la, metrɔna ɖe nya si wo dada gblɔ na wo la dzi.” Ne dzilawo fe susu mewɔ ɖeka le nya aɖe gbɔ kpɔkpɔ me o la, nyuitɔae nye be woalé nyaa kpɔ le wo nɔewo dome ale be wofe nu nasɔ.
AMEHEHE LE VEVIE
Ne èsrɔ̃ Yehowa eye nèhea viwòwo le lɔlɔ̃ me, èdana sɔna, eye nènana wò nyawo toa mɔ ɖeka la, àte ŋu aka ɖe edzi be nu nyuiwo ado tso eme na viwòwo. Hehe si nàna viwòwo le lɔlɔ̃ me la ate ŋu akpe ɖe wo ŋu woatsi nyuie ava zu ame ɖɔʋu siwo dana sɔna, elabena Biblia gblɔ be: “Mlã ɖevi ɖe mɔ, si wòato la ŋu, ne eva tsi la, mate ɖa le edzi o.”


text:
Ŋutinya 10: Tsiɖɔɖɔ Gã La
AÐAKAƲUA godo la, ameawo yi wofe agbenɔnɔ dzi abe tsã ene. Womexɔe se be Tsiɖɔɖɔ ava o. Ðewohĩ woko nu wu tsã. Gake etefe medidi o wodzudzɔ nukoko.
Zi ɖeka kasia, tsi te dzadza. Ekɔ ɖi bababa tso dzifo abe alesi nakɔ tsi ɖe anyi tso tɔkpo me ene. Noa to nyatefe! Gake fifia la, wotsi megbe, ame aɖeke magate ŋu age ɖe aɖakaʋua me o. Yehowa do ʋɔ la sesĩe.
Kasia anyigbaʋewo katã yɔ. Tsi la nyẽ zi abe tɔsisi gã aɖe ene. Tsia ho atiwo fu anyi hemli kple gagãwo, eye efe sisi la ɖi hoo ŋutɔ. Vɔvɔ̃ ɖo ameawo. Wolia to kɔkɔwo. Oo, edzro wo ŋutɔ be ɖe yewonya la, ne yewoɖo to Noa heyi ɖe aɖakaʋu la me esime ʋɔtrua nɔ ʋuʋu ɖi na yewo la! Gake fifia la, etsi megbe akpa.
Tsia le ɖɔɖɔm ɖe edzi ŋutɔ. Tsia kɔ ɖi bababa tso dzifolilia ŋu hena ŋkeke 40 kple zã 40 sɔŋ. Tsia do agbogbo ɖe towo, eye kasia to kɔkɔtɔ kekeakewo kura gɔ̃ hã bu ɖe eme. Eyata abe alesi pɛpɛpɛ Mawu gblɔe ene la, amewo kple lã, siwo le aɖaka la godo la ku. Gake nusianu, si le eme la le dedie.
Noa kple viaŋutsuawo wɔ dɔ nyui aɖe le aɖakaʋu la kpakpa me. Tsi la kɔe ɖe dzi, eye wòho ɖe tsi la dzi. Emegbe esi tsia ke la, ŋdɔ te ʋuʋu. Enya kpɔ ale gbegbe! Atsiafu gã ɖeka koe le afisiafi. Eye nusi nàte ŋu akpɔ koe nye aɖakaʋu, si ho ɖe tsia dzi.
Ame dzɔtsuawo nu yi azɔ. Womegale afi aɖeke azɔ be woawɔ nuvevi amewo o. Wo katã woku, hekpe ɖe wo dadawo kpakple ame vlo bubuawo ŋu. Gake nukae dzɔ ɖe wo fofowo ya dzi?
Ame dzɔtsuawo fofowo ya menye amegbetɔ ŋutɔŋutɔwo abe míawo ene o. Mawudɔlawo wonye heɖi va be woanɔ agbe abe amegbetɔwo ene le anyigba dzi. Eyata esi Tsiɖɔɖɔa va la, woawo meku kpe ɖe ame mamlɛawo ŋu o. Woɖe asi le amegbetɔ fe ŋutilã, siwo wotrɔ zu la ŋu, eye wogatrɔ yi dzifo abe mawudɔlawo ene. Gake womegaɖe mɔ na wo be woanye Mawu fe dɔlawo fe fomea fe akpa aɖe o. Eyata wotrɔ zu Satana fe dɔlawo. Le Biblia me la, woyɔ wo be gbɔgbɔ vɔ̃wo.
Mawu na ya aɖe fo azɔ, eye tsiɖɔɖɔ la de asi miemie me. Le ɣleti atɔ̃ megbe la, aɖakaʋua va xa ɖe to aɖe tame. Ŋukeke geɖewo va yi, eye amesiwo le aɖakaʋua me la te ŋu doa mo ɖa hekpɔa toawo tame ɖa. Tsia le miemie dzi ʋɛʋɛʋɛ.
Tete Noa ɖe asi le xevi yibɔ aɖe, si ŋkɔe nye akpaviã ŋu ɖo ɖa. Ne edzo yi ɖatsa sẽ la, egatrɔna gbɔna, elabena mekpɔ tefe nyui aɖeke wòadze ɖo o. Eyi esia wɔwɔ dzi, eye zi alesi wòtrɔ gbɔ la, edzena ɖe aɖaka la tame.
Noa di be yeanya be tsia mie vɔ le anyigba dzi hã; eyata egadɔ ahɔ̃nɛ aɖe ɖa tso aɖakaʋua me. Gake ahɔ̃nɛa hã trɔ gbɔ elabena mekpɔ tefe aɖeke wòanɔ o. Noa gadɔe ɖo ɖa zi evelia, eye wògatrɔ gbɔ helé amitiɖɔmee ɖe nu vɛ. Eyata Noa dze sii be tsia mie keŋkeŋ. Noa dɔ ahɔ̃nɛa ɖo ɖa zi etɔ̃lia, eye mlɔeba la, ekpɔ anyigba fufui, si dzi wòanɔ.
Mawu fo nu na Noa azɔ. Egblɔ bena: ‘Mi kple wò fome bliboa katã mido go le aɖakaʋua me, hekpe ɖe lã, siwo le gbɔwò la ŋu.’ Wonɔ aɖakaʋu la me wu fe blibo ɖeka. Eyata míate ŋu akpɔe ɖa le susu me alesi wo katã kpɔ dzidzɔe be yewogado ɖe gota, eye be yewogale agbe!
Mose I, 7:10-24; 8:1-17; Petro I, 3:19, 20.
Nyabiabiawo
- Nukatae ame aɖeke magate ŋu age ɖe aɖakaʋua me esi tsia te dzadza o?
- Ŋkeke kple zã nenie Yehowa na tsia dza, eye aleke gbegbee tsia ɖɔe?
- Nukae dzɔ ɖe aɖakaʋua dzi esi tsia te ɖɔɖɔ ɖe anyigba katã dzi?
- Ðe ame dzɔtsuawo tsi agbe le Tsiɖɔɖɔa mea, eye nukae dzɔ ɖe ame dzɔtsuawo fofowo dzi?
- Nukae dzɔ ɖe aɖakaʋua dzi le ɣleti atɔ̃ megbe?
- Nukatae Noa ɖe asi le akpaviã aɖe ŋu ɖo ɖa?
- Aleke Noa wɔ nya be tsia mie keŋkeŋ vɔ le anyigba dzi?
- Nya kae Mawu gblɔ na Noa esime eya kple efe fomea nɔ aɖakaʋua me wu fe ɖeka megbe?
Nyabiabia bubuwo
- Xlẽ Mose I, 7:10-24.
Aleke gbegbe wotsrɔ̃ nusianu ɖa le anyigba dzii? (Mose I, 7:23)
Ŋkeke nenie Tsiɖɔɖɔa xɔ hafi mie vɔ? (Mose I, 7:24)
- Xlẽ Mose I, 8:1-17.
Aleke Mose I, 8:17 ɖee fia be tame si Yehowa ɖo ɖe anyigba ŋu le gɔmedzedzea me metrɔ o? (Mose I, 1:22)
- Xlẽ Petro I, 3:19, 20.
Esi mawudɔla dzeaglãawo trɔ yi dzifo la, ʋɔnu kae wodrɔ̃ wo? (Yuda 6)
Aleke Noa kple efe fomea ŋuti nuŋlɔɖia naa míegakana ɖe ŋutete si le Yehowa si be wòaɖe efe amewo dzi wu? (Pet. II, 2:9)


text:
Anyɔnyɔ
Anyɔnyɔ (alo September) enye ɣleti asiekelia le fea me le Gregoria ɣletigbalẽa me. Ŋkeke 30 ye le ɣletia me.
Le Latingbe me la, septi gɔme enye adre eye septem gɔme enye adrelia. Le Roma ɣletigbalẽa me la, Anyɔnyɔ alo September enye ɣleti adrelia vaseɖe fe 153 BC.
Nu tɔxewo le Anyɔnyɔ me[trɔ asi le eŋu]
- Sukuwo geɖe fe fewo dzea egɔme le ɣleti sia me.
- Woɖoa ŋku Anyɔnyɔ 1 dzi abe ŋkeke si dzi Eritreatɔwo dze wofe fe 30 aʋa na ɖokuisinɔnɔ tso Ethiopia tɔwo gbɔ.
- Anyɔnyɔ 11 enye Patriots Day le United States dukɔa me eye emake enye ŋkeke si dzi wo ku ayameʋuwo de dzifoxɔwo me le fe 2001 me.
- Anyɔnyɔ 16 eye Mexico dukɔa fe Ɖokuisinɔnɔ ŋkeke.
- Le KwaZulu-Natal la, woɖoa ŋku fia Shaka dzi le Kɔsiɖagbe susueame le Anyɔnyɔ me.
- Germany dukɔa ɖua Oktoberfest alo Kele zã eye China dukɔa hã ɖua Dasiamime Ɣleti zã le Anyɔnyɔ me.
- Le Australia la, woɖua Father's Day alo Tɔwo fe ŋkeke le ɣleti sia fe Kɔsiɖagbe gbãtɔ dzi.
Nu bubuwo[trɔ asi le eŋu]
- Ƒe sia fe me la, Anyɔnyɔ kple Dzome dzea egɔme le ŋkeke ɖeka dzi le kɔsiɖaa me.
- Ɣleti sia fe sefofo tɔxe enye Morning glory le Eŋlisigbe me.
- Anyɔnyɔ fe kpe xɔasi enye safir.
- Xexemeʋa evelia dze egɔme Anyɔnyɔ 1, 1939 le esime Adolf Hitler wɔ avu kpli Poland. Ewu enu le Anyɔnyɔ 2, 1945 le esime Japan dukɔa tsi asi.


text:
Ŋutinya 108: Le Damasko Mɔ Dzi
ÈNYA amesi mlɔ anyi ɖe anyigba la? Saul ye. Ðo ŋku edzi be eyae nɔ amesiwo fu kpe Stefano la fe awuawo gbɔ. Kpɔ keklẽ gã ma ɖa! Nukae le dzɔdzɔm?
Esi wowu Stefano megbe la, Saul xɔ ŋgɔ henɔ Yesu yomedzelawo dim be yeawɔ nuvevi wo. Eyia afe ɖesiaɖe me hekplɔa wo ɖadea gaxɔ me. Nusrɔ̃lawo dometɔ geɖe si yi du bubuwo me hedze egɔme ɖe gbefã “nyanyui” la le afima. Gake Saul yi du bubuawo me yi Yesu yomedzelawo di ge. Fifia edze mɔ yina Damasko. Gake le mɔa dzi la, nukunu aɖe va dzɔ:
Kasia keklẽ aɖe tso dzifo klẽ fo xlã Saul. Edze anyi abe alesi míekpɔe le afisia ene. Tete gbe aɖe gblɔ be: ‘Saul, Saul! Nukatae nèle nuvevi wɔmem?’ Amesiwo le Saul ŋu la kpɔ keklẽ la hese gbeɖiɖi la, gake womete ŋu se nusi gblɔm wole la gɔme o.
Saul bia be: ‘Wò amekae, Afetɔ?’
Gbeɖiɖi la gblɔ be: ‘Nyee nye Yesu, amesi nèle nuvevi wɔmee la.’ Yesu gblɔ esia, elabena esi Saul le nuvevi wɔm Yesu yomedzelawo la, Yesu senɛ abe ye ŋutɔe wole nuvevi wɔmee ene.
Azɔ Saul bia be: ‘Afetɔ, nukae mawɔ?’
Yesu gblɔ nɛ be: ‘Tsi tre nàyi Damasko. Woagblɔ nusi nàwɔ la na wò le afima.’ Esi Saul tsi tre heʋu ŋku la, megale nu kpɔm o. Etsi ŋku! Eyata amesiwo le eŋu la lé efe alɔnu hekplɔe yi Damasko.
Eye Yesu gblɔ na efe nusrɔ̃la, siwo le Damasko la dometɔ ɖeka be: ‘Anania, tsi tre. Yi ablɔ, si woyɔna be Dzɔdzɔe la dzi. Bia ŋutsu aɖe si ŋkɔe nye Saul la ta le Yuda feme. Metiae be wòanye dɔla tɔxɛ nam.’
Anania yi. Esi wòkpɔ Saul la, eda efe asiwo ɖe edzi hegblɔ be: ‘Afetɔ la dɔm ɖe gbɔwò be nàgakpɔ nu, eye gbɔgbɔ kɔkɔe nayɔ wò.’ Enumake nane, si le abe tsrowo ene la ge tso Saul fe ŋkuwo dzi, eye wògale nu kpɔm.
Wowɔ Saul ŋudɔ le mɔ gã aɖe nu be wòaɖe gbefã na dukɔ geɖe. Wova yɔe be apostolo Paulo, amesi ŋuti míasrɔ̃ nu geɖe le. Gake gbã la, na míakpɔ nusi Mawu dɔ Petro be wòawɔ la ɖa.
Dɔwɔwɔwo 8:1-4; 9:1-20; 22:6-16; 26:8-20.
Nyabiabiawo
- Nukae Saul wɔ le Stefano wuwu megbe?
- Esi Saul nɔ mɔ dzi yina Damasko la, nu wɔnuku kae dzɔ?
- Nukae Yesu gblɔ na Saul be wòawɔ?
- Nya kae Yesu gblɔ na Anania, eye aleke wɔ hafi Saul gate ŋu kpɔ nu?
- Aleke wova yɔna na Saul, eye aleke wozãe?
Nyabiabia bubuwo
- Xlẽ Dɔwɔwɔwo 8:1-4.
Aleke yometiti si va Kristo-hame si woɖo yeye dzi la na Kristotɔwo fe xɔsea kakae, eye nu ma tɔgbe kae dzɔ le egbeŋkekeawo me? (Dɔw. 8:4; Yes. 54:17)
- Xlẽ Dɔwɔwɔwo 9:1-20.
Dɔdasi etɔ̃ kae Yesu gblɔ be ele ye si na Saul? (Dɔw. 9:15; 13:5; 26:1; 27:24; Rom. 11:13)
- Xlẽ Dɔwɔwɔwo 22:6-16.
Aleke míawɔ anɔ abe Anania ene, eye nukatae ema le vevie? (Dɔw. 22:12; Tim. I, 3:7; Pet. I, 1:14-16; 2:12)
- Xlẽ Dɔwɔwɔwo 26:8-20.
Aleke Saul fe dzimetɔtrɔ zu Kristotɔ nye dzidefo na amesiwo srɔ̃ nye dzimaxɔsetɔwo egbea? (Dɔw. 26:11; Tim. I, 1:14-16; Tim. II, 4:2; Pet. I, 3:1-3)


text:
Nusɔsrɔ̃ 5
Nu Kae Nye Mawu Ƒe Tameɖoɖo Na Anyigba La?
1. Nu ka tae Mawu wɔ anyigba la?
Yehowa tsɔ anyigba la na ŋutsuwo kple nyɔnuwo. Míafe afee wònye. Eya ta womewɔ atsu kple asi gbãtɔ, Adam kple Xawa, be woadzi ayɔ dzifo o—Mawu wɔ mawudɔlawo ɖe dzifo xoxo. (Hiob 38:4, 7) Ke boŋ, Mawu da ame gbãtɔ ɖe paradiso nyui aɖe si woyɔ be Eden la me. (1 Mose 2:15-17) Yehowa tsɔ mɔkpɔkpɔ si nye be woanɔ agbe tegbee le anyigba dzi la ɖo eya kple vi siwo wòava dzi la ŋkume.
Le gɔmedzedzea me la, Eden bɔa ɖeɖe koe nye paradiso. Ele na atsu kple asi gbãtɔ la be woadzi viwo woayɔ anyigba la dzi. Vivivi la, woava nye agbo ɖe anyigba bliboa dzi eye woawɔe wòazu paradiso. (1 Mose 1:28) Womatsrɔ̃ anyigba la akpɔ gbeɖe o. Anye amefomea fe afe tegbee.
2. Nu ka tae anyigba menye paradiso fifia o?
Adam kple Xawa meɖo to Mawu o, eya ta Yehowa nya wo le Eden bɔa me. Paradisoa me nɔnɔ fe mɔnukpɔkpɔa ge le amegbetɔwo si, eye ame aɖeke megate ŋu ɖoe anyi o. Biblia gblɔ be: “Wotsɔ anyigba de asi na nu vlo wɔlawo.”—Hiob 9:24.
Ðe Yehowa ɖe asi le tame si wòɖo ɖe amefomea ŋu le gɔmedzedzea me la ŋua? Ao! Eyae nye ŋusẽkatãtɔ la. Mate ŋu ado kpo nu o. (Yesaya 45:18) Agana nuwo nanɔ na amegbetɔfomea abe ale si wòɖoe be wòanɔ hafi la ene.
3. Aleke woawɔ agaɖo Paradiso la anyi?
Woagaɖo Paradiso anyi ɖe anyigba dzi ne Yesu, Fia si Mawu ɖo la, ɖe afɔ vevi aɖe. Le aʋa si woyɔna be Armagedon me la, Yesu anɔ ŋgɔ na mawudɔlawo woatsrɔ̃ ame siwo katã tsi tsitre ɖe Mawu ŋu. Eye Yesu ade Satana gaxɔ me fe 1,000. Mawu fe amewo ya atsi agbe, elabena Yesu akplɔ wo ahakpɔ wo ta. Woanɔ agbe tegbee le Paradiso me le anyigba dzi.
4. Ɣekaɣie fukpekpewo nu ayi?
Ɣekaɣie Mawu aɖe nu vlo wɔwɔ ɖa le anyigba dzi? Yesu gblɔ “dzesi” si aɖee afia be nuwuwua gogo la ɖi. Ale si xexea me fe nɔnɔmewo le fifia na amefomea fe agbetsitsi ɖo afɔku me, eye wònye kpeɖodzi be míele “nuɖoanyi sia fe nuwuɣi” la me.
Le Yesu fe fe 1,000 dziɖuɖu tso dzifo ɖe anyigbaa dzi me la, aɖe fukpekpewo katã ɖa. (Yesaya 9:5, 6; 11:9) Yesu anye Fia, eye wòaganye Nunɔlagã, si aɖe ame siwo lɔ̃ Mawu la fe nu vɔ̃wo ɖa. Ekema Mawu ato Yesu dzi aɖe dɔléle, amegãkuku kple ku ɖa.
5. Ame kawoe anɔ Paradisoa me le etsɔme?
Ame siwo ɖoa to Mawu lae anɔ Paradiso la me. (1 Yohanes 2:17) Yesu dɔ eyomedzelawo be woaɖadi ame fafawo eye woafia wo ale si woawɔ adze Mawu ŋu. Egbea la, Yehowa le kpekpem ɖe ame miliɔn geɖewo ŋu be woava nɔ agbe le Paradiso me le anyigba dzi le etsɔme. (Zefaniya 2:3) Le Yehowa Ðasefowo fe Fiaɖufe Akpatawo me la, amewo srɔ̃a ale si woanye srɔ̃ŋutsu kple vifofo nyuiwo, kpakple ale si woanye srɔ̃nyɔnu kple vidada nyuiwo. Ðeviwo kple wo dzilawo siaa dea ta agu ɖekae, eye wosrɔ̃a ale si woana nya nyui la naɖe vi na woe.


text:
Aleke Nuwo Ava Nɔ Le Etsɔme?
Ðe nàgblɔ be . . .
alea koe nuwo anɔa?
nuwo agblẽ ɖe edzia?
nuwo ava nyo ɖe edzia?
NYA SI BIBLIA GBLƆ
“Mawu . . . atutu aɖatsi sia aɖatsi ɖa le wofe ŋkume, eye ku maganɔ anyi o, eye konyifafa kple ɣlidodo kple vevesese hã maganɔ anyi o. Nu siwo nɔ anyi tsã la nu va yi.”—Nyaɖeɖefia 21:3, 4, Xexe Yeye Gɔmeɖeɖe.
VI KAE ESIA AÐE NA WÒ?
Àkpɔ dɔ nyui si me dzidzeme le awɔ.—Yesaya 65:21-23.
Màgadze dɔ alo akpe fu aɖeke azɔ o.—Yesaya 25:8; 33:24.
Mia kple wò fomea kple xɔ̃wòwo mianɔ agbe le dzidzɔ me tegbee.—Psalmo 37:11, 29.
ÐE MÍATE ŊU AKA ÐE NYA SI BIBLIA GBLƆ DZIA?
Ɛ̃, míate ŋu aka ɖe edzi, le susu eve ta:
Ŋusẽ le Mawu si be wòana efe ŋugbedodowo nava eme. Yehowa Mawu ɖeka pɛ koe woyɔ le Biblia me be “Ŋusẽkatãtɔ,” elabena efe ŋusẽ fo ɖe sia ɖe ta. (Nyaɖeɖefia 15:3) Eya ta ate ŋu azã efe ŋusẽa atsɔ ana be ŋugbe si wòdo be yeaɖɔ nuwo ɖo le anyigba dzi la nava eme. Biblia gblɔ be: “Mawu gbɔ la, woate ŋu awɔ nu sia nu.”—Mateo 19:26.
Mawu di vevie be yeawɔ yefe ŋugbedodowo dzi. Le kpɔɖeŋu me, ele Yehowa ‘dzrom vevie’ be yeafɔ ame kukuwo ɖe tsitre.—Hiob 14:14, 15.
Biblia gblɔ hã be Mawu fe Vi, Yesu, da dɔ na dɔnɔwo. Nu ka tae wòda dɔ na amewo? Elabena edi be yeakpe ɖe wo ŋu. (Marko 1:40, 41) Yesu ɖe Fofoa fe nɔnɔme fia pɛpɛpɛ esi eya hã di be yeakpe ɖe ame siwo le fu kpem ŋu.—Yohanes 5:19.
Eya ta míate ŋu aka ɖe edzi be Yehowa kple Yesu wodi vevie be yewoakpe ɖe mía ŋu míakpɔ dzidzɔ le etsɔme!—Psalmo 72:12-14; 145:16; 2 Petro 3:9.
BU NYA SIA ŊU KPƆ
Mɔ ka dzie Mawu ato aɖɔ nuwo ɖo le anyigba dzi?
Biblia ɖo nya sia ŋu le MATEO 6:9, 10 kple DANIEL 2:44.


text:
Afi Kae Míakpɔ Ŋuɖoɖo Na Agbe Me Biabia Vevitɔwo Le?
Ðe nàgblɔ be míakpɔe le . . .
suku fe nusɔsrɔ̃wo mea?
xexemenunya mea?
Biblia mea?
BIBLIA ŊLƆLA AÐE GBLƆ NA MAWU BE
“Fia nunyam . . . Wò nya . . . enye nyatefe.”
Ame miliɔn geɖewo le ŋuɖoɖoawo kpɔm le Biblia me.
Wò hã àdi be yeakpɔ ŋuɖoɖoawoa?
Míafe Internet nyatakakadzraɖofe si nye jw.org akpe ɖe ŋuwò.
XLẼ nu siawo le edzi
KPƆ video siwo wotu ɖe Biblia dzi
WƆ míafe agbalẽ siawo fe KƆPI
BIABIA VEVI SIAWO DOMETƆ KA ŊUE NÈTSIA DZI ÐO WU?
Àkpɔ ale si Biblia ɖo biabia siawo ŋui le jw.org/ee.
(Yi BIBLIA ƑE NUFIAFIAWO › BIBLIA ME BIABIAWO ƑE ŊUÐOÐOWO)


text:
Atlanta Xɔ Yehowa Ðasefowo Atuu
“Mekafu miafe habɔbɔa me tɔwo ɖe ale si mietsɔa didi vevie wɔa dɔ na Mawu fiaɖufe la dzonɔamemetɔe la ta. Míekpɔa ŋudzedze gã aɖe ɖe miafe agbagbadzedzewo kple nu nyui siwo miewɔna wòɖea vi na mia nɔvi Yehowa Ðasefowo kple nutoa me tɔwo siaa la ŋu.”
Esia nye lɛta si Afetɔ Kasim Reed, si nye Atlanta-du si le Georgia le Amerika fe dudzikpɔla, ŋlɔ na Yehowa Ðasefowo la me nya aɖewo. Eŋlɔ lɛta sia tsɔ do wòezɔ na takpekpe gã etɔ̃ siwo Yehowa Ðasefowo wɔ le du ma me la valawo.
Nenema ke Atlanta Dudzikpɔha ɖe gbefã nya aɖe tsɔ do wòezɔ na takpekpevalawo. Egblɔ be: “Yehowa Ðasefo miliɔn enyi kloe le xexea me, mienye . . . gbegbɔgblɔ alafa geɖe dolawo . . . gake taɖodzinu ɖekae le mia si . . . [Eyae nye be] miedi be yewoade bubu Yehowa, Biblia fe Mawu la, ame si nye nuwo katã Wɔla la ŋu.”
Wowɔ takpekpe etɔ̃ siawo le July kple August 2014 me le du sia me, wowɔ eve le Eŋlisigbe me eye wowɔ ɖeka le Spaingbe me. Takpekpevalawo tso dukɔ 28 ya teti me, eye wonɔ Eŋlisigbe me takpekpeawo gɔme ɖem ɖe Russiagbe kple Japangbe me enumake ale be wòaɖe vi na takpekpea vala siwo doa gbe siawo. Takpekpe etɔ̃awo katã valawo fe xexlẽmee nye 95,689.
Le fe 2014 me la, Yehowa Ðasefowo wɔ dukɔwo dome takpekpe 24 le dukɔ asieke me, wowɔ wo dometɔ 16 le United States (États-Unis) fe tefe vovovowo.


text:
Àdi Be Yeanya Nyatefe Laa?
NYATEƑE ku ɖe nu ka ŋu? Ku ɖe biabia vevitɔ siwo le amegbetɔwo si la ŋu. Ðewohĩ èbia ɖokuiwò kpɔ be:
- Ðe Mawu tsɔa ɖe le eme na mí vavãa?
- Aʋawɔwɔ kple fukpekpe nu ava yi gbe aɖe gbea?
- Nu kae dzɔna ɖe ame siwo ku la dzi?
- Ðe mɔkpɔkpɔ aɖe gali na kukuawoa?
- Aleke wòle be mado gbe ɖa hafi Mawu nasee?
- Aleke mawɔ akpɔ dzidzɔ le agbe me?
Afi kae nèsusu be yeate ŋu akpɔ biabia siawo fe ŋuɖoɖowo le? Ne èyi agbalẽdzraɖofewo alo agbalẽdzrafewo la, àke ɖe agbalẽ gbogbo aɖewo, siwo me wobe ŋuɖoɖoawo le la ŋu. Gake zi geɖe la, àkpɔe be ŋuɖoɖoawo tsi tsitre ɖe wo nɔewo ŋu. Ate ŋu adze abe ɖe susu le ŋuɖoɖoawo dometɔ aɖewo me fifia ene, gake le ɣeyiɣi aɖe megbe la, ŋuɖoɖoawo megawɔa dɔ o, alo wotrɔna kura.
Gake agbalẽ aɖe li, si fe ŋuɖoɖowo ŋu kakaɖedzi le. Enye nyatefegbalẽ. Yesu Kristo do gbe ɖa na Mawu gblɔ be: “Wò nya la nye nyatefe.” (Yohanes 17:17) Nya mae míeyɔna egbea be Biblia Kɔkɔe la. Ne èʋu axa siwo kplɔe ɖo la, àkpɔ ale si Biblia ɖo biabia siwo le etame ŋui eme kɔ, eye wònye nyatefea ŋutɔŋutɔ.
Ðe Mawu Tsɔa Ðe Le Eme Na Mí Vavãa?
NU SI TA AMEWO BIAA NYA SIA: Egbea, xexea me yɔ fũu kple ŋutasesẽ kpakple nu madzɔmadzɔ wɔwɔ. Subɔsubɔha geɖe fiaa nu be Mawu ŋutɔe di be míanɔ fu siawo kpem.
NU SI BIBLIA LA FIA: Menye Mawue nana nu vɔ̃ɖiwo dzɔna gbeɖe o. Hiob 34:10 gblɔ be: “Nede megbe xaa be, Mawu nawɔ nu vɔ̃ɖi, eye ŋusẽkatãtɔ nawɔ nu madzɔmadzɔ.” Mawu ɖo tame nyui aɖe ɖe amegbetɔwo ŋu. Esia tae Yesu fia mí be míado gbe ɖa be: “Mía Fofo si le dzifowo, wò…fiaɖufe nava. Wò lɔlɔ̃nu nava eme le dzifo, kple anyigba dzi hã.” (Mateo 6:9, 10) Mawu tsɔ ɖe le eme na mí ale gbegbe be, ewɔ afɔɖeɖe ɖe sia ɖe be yeana yefe tameɖoɖo la nava eme.—Yohanes 3:16.
Kpɔ 1 Mose 1:26-28; Yakobo 1:13; kple 1 Petro 5:6, 7 hã.
Aʋawɔwɔ Kple Fukpekpe Nu Ava Yi Gbe Aɖe Gbea?
NU SI TA AMEWO BIAA NYA SIA: Aʋawɔwɔ yi edzi le ame gbogbo aɖewo fe agbe ɖem ɖa. Amegbetɔ fe fukpekpe ɖea fu na mí katã.
NU SI BIBLIA LA FIA: Mawu gblɔe ɖi be, ɣeyiɣi aɖe ava esime yeana ŋutifafa nanɔ anyigba la katã dzi. Le efe Fiaɖufe, si nye dzifodziɖuɖu, te la, amewo ‘magasrɔ̃ aʋawɔwɔ azɔ o.’ Ke boŋ “woatsɔ wofe yiwo atu kodziwoe.” (Yesaya 2:4) Mawu aɖe nu madzɔmadzɔ wɔwɔ kple fukpekpe ɖe sia ɖe ɖa. Biblia la do ŋugbe be: “[Mawu atutu] aɖatsi sia aɖatsi ɖa le wofe ŋkume, eye ku maganɔ anyi o, eye konyifafa kple ɣlidodo kple vevesese hã maganɔ anyi o. Nu siwo nɔ anyi tsã [siwo dometɔ aɖewoe nye nu madzɔmadzɔ wɔwɔ kple fukpekpe siwo li egbea] la nu va yi.”—Nyaɖeɖefia 21:3, 4.
Kpɔ Psalmo 37:10, 11; 46:10; kple Mixa 4:1-4 hã.
Nu Kae Dzɔna Ðe Ame Siwo Ku La Dzi?
NU SI TA AMEWO BIAA NYA SIA: Subɔsubɔha siwo le xexea me la dometɔ akpa gãtɔ fiaa nu be, nane le ame me, si yia edzi nɔa agbe le ku megbe. Wo dometɔ aɖewo gblɔna be kukuawo ate ŋu awɔ nuvevi agbagbeawo, alo be Mawu hea to na ame vɔ̃ɖiwo hewɔa fu wo tegbee le dzo mavɔ aɖe me.
NU SI BIBLIA LA FIA: Ne ame ku ko la, meganɔa afi aɖeke o. Nyagblɔla 9:5 gblɔ be: “Kukuawo menya naneke o.” Esi kukuawo mate ŋu anya nu, ase nu le lã me, alo anya naneke si le dzɔdzɔm o ta la, womate ŋu awɔ nuvevi agbagbeawo o; womate ŋu akpe ɖe wo ŋu hã o.—Psalmo 146:3, 4.
Kpɔ 1 Mose 3:19 kple Nyagblɔla 9:6, 10 hã.
Ðe Mɔkpɔkpɔ Aɖe Gali Na Kukuawoa?
NU SI TA AMEWO BIAA NYA SIA: Míedi be míanɔ agbe, eye míedi be mía kple míafe ame veviwo míase agbe fe vivi. Eya ta esɔ le dzɔdzɔme nu be míedina vevie be míagakpɔ míafe ame vevi siwo ku la ake.
NU SI BIBLIA LA FIA: Woafɔ ame siwo ku la dometɔ akpa gãtɔ ɖe tsitre. Yesu do ŋugbe be, “ame siwo katã le ŋkuɖodziyɔdowo me la,…woado go.” (Yohanes 5:28, 29) Abe ale si Mawu ɖoe le gɔmedzedzea me ene la, mɔnukpɔkpɔ asu ame siwo woafɔ ɖe tsitre la si be woanɔ paradiso me le anyigba dzi. (Luka 23:43) Ŋugbedodo sia si ava eme kpuie la awɔe be toɖolawo anɔ agbe tegbee le lãmesẽ blibo me. Biblia gblɔ be: “Ame dzɔdzɔewo anyi anyigba la dome, eye woanɔ edzi tegbee.”—Psalmo 37:29.
Kpɔ Hiob 14:14, 15; Luka 7:11-17; kple Dɔwɔwɔwo 24:15 hã.
Aleke Wòle Be Mado Gbe Ða Hafi Mawu Nasee?
NU SI TA AMEWO BIAA NYA SIA: Subɔsubɔha ɖe sia ɖe kloe me tɔwo doa gbe ɖa. Gake ewɔna na ame geɖe be womeɖoa yewofe gbedodoɖawo ŋu o.
NU SI BIBLIA LA FIA: Yesu fia mí be míaganɔ nya ɖeka tɔgbi gblɔm le míafe gbedodoɖawo me o. Egblɔ be: “Ne miele gbe dom ɖa la, miganɔ nya ɖeka mawo ke gbɔgblɔ dzi…o.” (Mateo 6:7) Ne míedi be Mawu nase míafe gbedodoɖawo la, ekema ele be míado gbe ɖa le ale si wòdi nu. Hafi míate ŋu awɔ ema la, ehiã be míasrɔ̃ nu si nye Mawu fe lɔlɔ̃nu, eye míado gbe ɖa wòawɔ ɖeka kple efe lɔlɔ̃nua. Yohanes Ƒe Agbalẽ Gbãtɔ 5:14 ɖe eme be: “Nu sia nu si míabia wòawɔ ɖeka kple [Mawu fe] lɔlɔ̃nu la, aɖo to mí.”
Kpɔ Psalmo 65:3; Yohanes 14:6, 14; kple 1 Yohanes 3:22 hã.
Aleke Mawɔ Akpɔ Dzidzɔ Le Agbe Me?
NU SI TA AMEWO BIAA NYA SIA: Ame geɖe susuna be ga, ŋkɔxɔxɔ, ɖekadzedze alo tugbedzedze ye ana yewoakpɔ dzidzɔ. Eya ta wonɔa nu siawo yome—gake nublanuitɔe la, wofe asi metea ŋu sua dzidzɔ si dim wole la dzi o.
NU SI BIBLIA LA FIA: Yesu na míenya nu si tututu nana wokpɔa dzidzɔ esime wògblɔ be: “Dzidzɔtɔwoe nye ame siwo nyae be gbɔgbɔmenuwo hiã yewo.” (Mateo 5:3) Ne míedze agbagba kpɔ nu si hiã mí wu—si nye nyatefe si ku ɖe Mawu kple tame si wòɖo ɖe mía ŋu ŋuti—la gbɔ ko hafi míate ŋu akpɔ dzidzɔ vavãtɔ. Bibliae fia nyatefe ma mí. Nyatefe ma nyanya ate ŋu akpe ɖe mía ŋu míanya nu si le vevie ŋutɔŋutɔ kple nu si mele vevie o. Ne míenɔa te ɖe Biblia me nyatefea dzi hafi wɔa nyametsotsowo, eye míenɔa agbe ɖe enu la, ana míakpɔ dzidzɔ geɖe wu le agbe me.—Luka 11:28.
Kpɔ Lododowo 3:5, 6, 13-18 kple 1 Timoteo 6:9, 10 hã.
Biabiawo dometɔ ade fe ŋuɖoɖo si le Biblia me la me koe míedzro le afi sia. Èdi be yeanya geɖe kpeea? Ne èle ame siwo “nyae be gbɔgbɔmenuwo hiã yewo” dome la, ekema àdii godoo. Ðewohĩ ànɔ nya bubu siawo biam ɖokuiwò, be: ‘Ne Mawu tsɔa ɖe le eme na mí ɖe, ekema nu ka tae wòɖe mɔ ɖe vɔ̃ɖivɔ̃ɖi kple fukpekpe sia gbegbe ŋu va se ɖe fifia? Aleke mawɔ be nye fomea me tɔwo nakpɔ dzidzɔ geɖe wu?’ Biblia ɖo nya siawo kple bubu geɖewo ŋu tsitotsito wòdea dzi gbɔ na ame.
Ke hã, egbea ame geɖe medina be yewoaxlẽ Biblia o. Wobunɛ be enye agbalẽ gã, eye egɔmesese sesẽna. Àdi be woakpe ɖe ye ŋu yeakpɔ nyabiase siwo le ye si la fe ŋuɖoɖowo le Biblia mea? Yehowa Ðasefowo ate ŋu akpe ɖe ŋuwò le mɔ eve aɖewo nu.
Gbãtɔe nye agbalẽ si nye Nuka Tututue Nye Biblia fe Nufiafia? Wotrɔ asi le eŋu be wòakpe ɖe ame siwo mevona o ŋu be woadzro ŋuɖoɖo siwo me kɔ, siwo le Biblia me le agbe me nyabiase vevitɔwo ŋu la me. Mɔ eveliae nye be, woawɔ ɖoɖo be yewoasrɔ̃ Biblia kpli wò femaxee. Yehowa Ðasefo siwo le miafe nutoa me la dometɔ aɖe, si nya Biblia nyuie la, ava gbɔwò le afewò me alo le tefe bubu aɖe si sɔ na wò, eye wòazã ɣeyiɣi ʋɛ aɖe kwasiɖa sia kwasiɖa atsɔ adzro Biblia me kpli wò femaxee. Ðoɖo sia ɖe vi na ame miliɔn geɖewo le xexea me godoo. Wo dometɔ geɖe va fo nya ta be: “Meke ɖe nyatefea ŋu!”
Nu xɔasi bubu aɖeke megali wu esia o. Biblia me nyatefea nyanya nana míevona tso aʋatsodzixɔsewo, subɔsubɔhawo fe nufiafia siwo tɔtɔa ame, kple vɔvɔ̃ manyatelenuwo me. Enana mɔkpɔkpɔ sua mía si, míenyaa nu si tae míele agbe, eye míekpɔa dzidzɔ. Yesu gblɔ be: “Miadze si nyatefe la, eye nyatefe la ana ablɔɖe mi.”—Yohanes 8:32.


text:
AKPA 1
Mina Mawu Nafia Mɔ Mi Ne Dzidzɔ Nanɔ Miafe Srɔ̃ɖeɖea Me
“Ame si wɔ ame tso gɔmedzedzea me la, atsu kple asi wòwɔ woe.”—Mateo 19:4
Yehowa * Mawue ɖo srɔ̃ɖeɖe gbãtɔ anyi. Biblia gblɔ na mí be ewɔ nyɔnu gbãtɔ eye “wòkplɔe va ame la gbɔe.” Adam kpɔ dzidzɔ ale gbegbe eye wògblɔ be: “Azɔ ko! Esia enye fu tso nye fu me kple lã tso nye lã me.” (1 Mose 2:22, 23) Yehowa gadi kokoko be srɔ̃tɔwo nakpɔ dzidzɔ.
Ne èɖe srɔ̃ la, àkpɔ mɔ be nu sia nu azɔ pɛpɛpɛ le srɔ̃ɖeɖea me. Gake nyatefeae nye be srɔ̃ŋutsu kple srɔ̃nyɔnu siwo dome tsi metona o gɔ̃ hã doa go kuxi aɖewo. (1 Korintotɔwo 7:28) Miakpɔ Biblia me mɔfiamewo le agbalẽ gbadza sia me, eye ne miewɔ wo dzi la, woate ŋu ana miakpɔ dzidzɔ le miafe srɔ̃ɖeɖea kple fomea me.
1 WƆ AKPA SI YEHOWA DE ASIWÒ
NYA SI BIBLIA GBLƆ: Srɔ̃ŋutsue nye fomea fe ta.
Ne srɔ̃ŋutsue nènye la, Yehowa di tso asiwò be nàlé be na srɔ̃wòa nyuie. (1 Petro 3:7) Ðe Mawu wɔe be wòanye wò kpeɖeŋutɔ eye wòdi be nàde asixɔxɔ eŋu ahalɔ̃e. (1 Mose 2:18) Ele be nàlɔ̃ srɔ̃wòa ale gbegbe be nàlɔ̃ faa atsɔ efe nyonyo aɖo ŋgɔ na tɔwò.
Ne srɔ̃nyɔnue nènye la, Yehowa di be nàde bubu deto srɔ̃wòa ŋu eye nàkpe asi ɖe eŋu wòawɔ efe akpa dzi. (1 Korintotɔwo 11:3; Efesotɔwo 5:33) Wɔ ɖeka kplii le efe nyametsotsowo me tso dzi blibo me. (Kolosetɔwo 3:18) Ne èwɔe alea la, wò nu anyo srɔ̃wò kple Yehowa siaa ŋu.
NU SI NÀTE ŊU AWƆ:
Na srɔ̃wò nagblɔ nu si nàwɔ be nànye srɔ̃ŋutsu alo srɔ̃nyɔnu nyui wu la na wò. Lé to ɖe efe nyawo ŋu nyuie, eye wɔ nu sia nu si nàte ŋui be nànye srɔ̃tɔ nyui
Gbɔ dzi ɖi. Axɔ ɣeyiɣi hafi mia dometɔ ɖe sia ɖe ava nya nu si nɔvia dina la nyuie
2 TSƆ ÐE LE SRƆ̃WÒ ƑE SESELELÃMEWO ME VEVIE
NYA SI BIBLIA GBLƆ: Ele be nàtsɔ ɖe le eme na srɔ̃wòa vevie. (Filipitɔwo 2:3, 4) De asixɔxɔ eŋu eye ɖo ŋkui be Yehowa bia tso esubɔlawo si be ‘woafa tu na amewo katã.’ (2 Timoteo 2:24) “Ame aɖewo fe nufofo le abe yitɔame ene; ke nunyalawo fe aɖe daa gbe le ame ŋu.” Eya ta bu wò nyawo ŋu nyuie hafi nàfo nu. (Lododowo 12:18) Yehowa fe gbɔgbɔa akpe ɖe ŋuwò nàfo nu le tufafa kple lɔlɔ̃ me.
NU SI NÀTE ŊU AWƆ:
Hafi miadzro nya sesẽ aɖe me la, do gbe ɖa be Mawu nakpe ɖe ŋuwò nàlé ɖokuiwò kpoo ahalɔ̃ ase srɔ̃wò fe susuwo faa
Bu nya si nàgblɔ kple ale si nàgblɔe la ŋu nyuie
3 MIWƆ NU ADUADU
NYA SI BIBLIA GBLƆ: Ne èɖe srɔ̃ ko la, wò kple srɔ̃wòa miezu “ŋutilã ɖeka.” (Mateo 19:5) Gake miekpɔtɔ nye ame vovovowo eye miafe susuwo hã ate ŋu ato vovo. Eya ta ehiã be miadze agbagba be miafe susu kple seselelãmewo nawɔ ɖeka. (Filipitɔwo 2:2) Ðekawɔwɔ le vevie le nyametsotsowo me. Biblia gblɔ be: “Tameɖoɖowo vaa eme, ne adaŋudede kpe ɖe eŋu.” (Lododowo 20:18) Mina Biblia nafia mɔ mi le miafe nyametsotsowo me.
NU SI NÀTE ŊU AWƆ:
Gblɔ wò seselelãmewo na srɔ̃wòa, ke menye wò susuwo ko o
Hafi nàɖe afɔ aɖe la, lée kpɔ kple srɔ̃wòa gbã
^ mm. 4 Biblia na míenya be Mawu fe ŋkɔe nye Yehowa.


text: Míenye to kple gbegbɔgblɔ vovovowo me tɔwo, ke hã míewɔ ɖeka eye taɖodzinu ɖekae le mía si. Vevietɔ wu la, míedea bubu Yehowa, Mawu si ŋu wofo nu tsoe le Biblia me, Ame si nye nuwo katã Wɔla la ŋu. Míedzea agbagba vevie be míasrɔ̃ Yesu Kristo fe kpɔɖeŋu, eye wònye dada na mí be woyɔa mí be Kristotɔwo. Mía dometɔ ɖe sia ɖe dia ɣeyiɣi edziedzi tsɔ kpena ɖe amewo ŋu be woasrɔ̃ nu tso Biblia kple Mawu Fiaɖufea ŋu. Esi míeɖea gbefã alo foa nu tso Yehowa Mawu kple efe Fiaɖufea ŋu ta la, wonya mí be míenye Yehowa Ðasefowo.


text:
Nu Kae Nye Dzo Mavɔ? Afi Si Wowɔa Funyafunya Amewo Le Tegbee Wònyea?
Ale si Biblia ɖo eŋui
Woɖe Hebrigbe me nya “Sheol” kple efe Helagbe me tɔ si nye “Hades” si nye amefomea fe yɔdo gɔme le Biblia aɖewo me be “dzo mavɔ.” (Psalmo 16:10; Dɔwɔwɔwo 2:27) Ame geɖewo xɔ dzo mavɔ dzi se abe ale si wòdze le subɔsubɔhawo fe nutata si dze le nyati sia me la mee ene. Ke hã nu si Biblia gblɔ tso nya sia ŋu to vovo sãa.
Ame siwo le tsiẽfe si gɔme woɖena be dzo mavɔ la meganyaa naneke o, eye womesea veve hã o. “Elabena nuwɔwɔ alo tamebubu, sidzedze alo nunya mele tsiefe, afi si yi ge nàla o.”—Nyagblɔla 9:10.
Ame nyuiwo hã yia tsiẽfe si gɔme woɖena be dzo mavɔ la. Nutefewɔla Yakob kple Hiob nɔ mɔ kpɔm be yewoayi afi ma.
—1 Mose 37:35; Hiob 14:13.
Nu vɔ̃ fe tohehee nye ku, ke menye funyafunyawɔwɔ ame le tsiẽfe si gɔme woɖena be dzo mavɔ me o. “Ame si ku la, woɖee tso efe nu vɔ̃ me.”—Romatɔwo 6:7.
Funyafunyawɔwɔ amewo tegbee mewɔ ɖeka kple Mawu fe dzɔdzɔenyenye o. (5 Mose 32:4) Esi ŋutsu gbãtɔ Adam wɔ nu vɔ̃ la, Mawu gblɔ nɛ be to si yeahe nɛ lae nye be maganɔ agbe o. Egblɔ nɛ be: “Anyi nènye, eye anyi ke nàgatrɔ azu!” (1 Mose 3:19) Ne ɖe Mawu tsɔ Adam de dzo aɖe si le bibim tegbee me la, ke efia be enye alakpatɔ.
Meva susu me na Mawu kpɔ gɔ̃ hã be yeawɔ funyafunya amewo tegbee o. Nu si wofiaa amewo be Mawu awɔ funyafunya amewo le dzo mavɔ me tegbee la mewɔ ɖeka kple Biblia fe nufiafia si nye be “Mawu nye lɔlɔ̃” la o.—1 Yohanes 4:8; Yeremiya 7:31.


text:
Nu Ka Tae Mieyia Aʋa O?
Yehowa Ðasefowo meyia aʋa o ɖe susu siwo gbɔna ta:
Toɖoɖo Mawu. Biblia gblɔ be mawusubɔlawo atsɔ “wofe yiwo atu kodziwoe,” eye “womagasrɔ̃ aʋawɔwɔ hã azɔ o.”
—Yesaya 2:4.
Toɖoɖo Yesu. Yesu gblɔ na apostolo Petro be: “Gbugbɔ wò yi la ɖo etefe, elabena ame siwo katã tsɔa yi la, yi nue woatsi.” (Mateo 26:
52) Yesu gblɔ nya sia tsɔ ɖee fia be ye yomedzelawo makpɔ gome le aʋawɔwɔ me o.
Yesu fe nusrɔ̃lawo wɔna ɖe se si Yesu de be womeganye “xexea fe akpa aɖeke o” la dzi, eya ta womedea akpa aɖeke dzi le dunyahehe me o. (Yohanes 17:
16) Womelɔa gbɔ tsɔ tsia tre ɖe aʋawɔwɔ ŋu o, eye womexea mɔ na ame siwo ɖoe be yewoazu asrafowo la hã be womegage ɖe asrafodɔ me o.
Lɔlɔ̃ na amewo. Yesu de se na efe nusrɔ̃lawo be: “Milɔ̃ mia nɔewo.” (Yohanes 13:
34, 35) Esia ana woanye xexea me katã fe nɔviwo fe habɔbɔ si me tɔ aɖeke mawɔ aʋa kple nɔvia o. —1 Yohanes 3: 10-12.
Kristotɔ gbãtɔwo fe kpɔɖeŋu. Numekugbalẽ aɖe gblɔ be: “Yesu yomedzela gbãtɔwo gbe aʋawɔwɔ kple asrafodɔwɔwɔ, eye wobua nuwɔna mawo be womewɔ ɖeka kple lɔlɔ̃ si fe dzi Yesu de fo kple se si wòde be woalɔ̃ ame fe futɔ la o.” (Encyclopedia of Religion and War) Nenema kee Germanytɔ mawunyaŋununyala Peter Meinhold hã gblɔ be: “Wobua Kristotɔnyenye kple asrafonyenye be wonye nu eve siwo tsi tre ɖe wo nɔewo ŋu kura.”
Akpa si míewɔna le nutoa me
Yehowa Ðasefowo nye ame ɖɔʋu siwo fe nuwɔna dea nutoa me tɔwo dzi eye womenye afɔku aɖeke na dukɔ siwo me wole la o. Míedea bubu dziɖuɖuwo ŋu le ɖekawɔwɔ kple Biblia fe sedede siwo gbɔna:
‘Mibɔbɔ mia ɖokui na ŋusẽtɔ siwo kɔ wu.’
—Romatɔwo 13:1.
“Mitsɔ nu siwo nye Kaisaro tɔ la na Kaisaro, gake nu siwo nye Mawu tɔ la, na Mawu.”
—Mateo 22:21.
Eya ta míewɔna ɖe se dzi, míexea adzɔ, eye míekpea asi ɖe ɖoɖo siwo dziɖuɖua wɔ be woade amewo dzi la ŋu.


text: 17 Azɔ wozɔ mɔ to Amfipoli kple Apolonia, eye wova ɖo Tesalonika,+ afi si Yudatɔwo fe fufofe aɖe le.2 Eya ta abe ale si Paulo wɔnɛ ene+ la, ege ɖe eme, eye wòdzro Ŋɔŋlɔawo me kpli wo sabat etɔ̃ sɔŋ;+3 eɖea nu me heyɔa nya tso ŋɔŋlɔawo me tsɔ ɖoa kpe edzi be ehiã be Kristo la nakpe fu,+ eye wòafɔ tso ame kukuwo dome,+ eye wògblɔna be: “Ame siae nye Kristo la, Yesu sia si ŋu nya gblɔm mele na mi.”4 Eya ta wo dometɔ aɖewo va zu xɔsetɔwo, eye wowɔ ɖeka kple Paulo kpakple Sila.+ Nenema kee Helatɔ siwo vɔ̃a Mawu la fe ha gã aɖe kple nyɔnu bubume geɖewo hã va wɔ ɖeka kpli wo.5 Ke esi Yudatɔwo ʋã ŋu+ ta la, wofo ablɔ me ŋutsu vlo dɔaɖekemawɔlawo nu fu, eye woɖo gbevuha aɖe hede zitɔtɔ dua me. Wodze Yason fe afe dzi kple susu be yewoakplɔ Paulo kple Sila ade asi na gbevuha la.6 Esi womekpɔ wo o la, wohe Yason kple nɔvi aɖewo yi dua me dziɖulawo gbɔ, eye wole ɣli dom be: “Ame siawo, siwo de zi anyigba la dzi nɔlawo katã me la, va ɖo afi sia hã,+7 eye Yason ya xɔ wo ɖe efe afe me. Ame siawo katã le tsitre tsim ɖe Kaisaro fe sewo ŋu esi wole gbɔgblɔm be fia bubu aɖe li, si nye Yesu.”+8 Esi wose nya siawo la, vɔvɔ̃ ɖo ameha la kple dua me dziɖulawo;9 eye esi woxɔ megbedaga si hiã le Yason kple ame bubuawo si vɔ la, woɖe asi le wo ŋu wodzo.10 Enumake nɔviawo ɖo Paulo kple Sila ɖe Beroia le zã me. Esi wova ɖo la, woyi Yudatɔwo fe fufofe la.11 Ke ame siawo ɖɔ ʋu wu ame siwo le Tesalonika, elabena woxɔ nya la kple dzi faa, eye wonɔa Ŋɔŋlɔawo me dzrom tsitotsito gbe sia gbe be yewoakpɔ ɖa be nya siawo le eme hã.12 Eya ta wo dometɔ geɖewo zu xɔsetɔwo. Nenema kee Hela nyɔnu bubumewo kple ŋutsu geɖewo hã va zu xɔsetɔwo.13 Ke esi Yudatɔ siwo le Tesalonika la se be Paulo le gbefã ɖem Mawu fe nya le Beroia hã la, wova afi ma be yewoade adã tame na ameawo ahade zi wo me.+14 Enumake nɔviawo na Paulo dzo yi fu gome,+ ke Sila kple Timoteo ya tsi afi ma.15 Ame siwo kplɔ Paulo ɖo ɖa la kplɔe va ɖo keke Atene ke, eye hafi woadzo la, Paulo de gbe asi na wo be woagblɔ na Sila kple Timoteo+ be woava ye gbɔ kaba.16 Esi Paulo nɔ wo lalam le Atene la, ekpɔ be dua me yɔ fũu kple legbawo, eye esia te ɖe efe gbɔgbɔ dzi.17 Eya ta edzroa nu me kple Yudatɔwo kpakple ame siwo vɔ̃a Mawu le fufofe la, kple ame siwo wòdoa goe le asi me gbe sia gbe.18 Ke xexemenunyala siwo woyɔna be Epikurotɔwo kple Stoatɔwo dometɔ aɖewo va he glãka kplii, eye wo dometɔ aɖewo gblɔ be: “Nya kae nu kpoloe fola sia di be yeagblɔ?” Bubuawo be: “Ewɔ abe dutamawuwo ŋuti gbefãɖela aɖee wònye ene.” Elabena ele Yesu kple tsitretsitsi ŋuti nya nyui la gblɔm.+19 Eya ta wokplɔe yi Areopago la, eye wogblɔ be: “Àte ŋu ana míanya nu si nufiafia yeye sia si ŋu nya gblɔm nèle la nyea?20 Elabena èle nu siwo míafe towo mese kpɔ o la gblɔm, eye míedi be míanya nu si tututu nu siawo fia.”21 Le nyatefe me la, Atenetɔwo kple amedzro siwo le afi ma la mezãa wofe vovoɣiwo ɖe naneke ŋu o, negbe be woanɔ nya yeyewo gblɔm alo anɔ wo sem ko.22 Azɔ Paulo tsi tsitre ɖe Areopago+ la titina, eye wògblɔ be:“Atenetɔwo, mekpɔe be le nu sia nu me la, edze abe mievɔ̃a mawuwo ŋutɔ wu ame bubuwo ene.+23 Le kpɔɖeŋu me, esi mele tsa ɖim hele ŋku lém ɖe nu siwo miesubɔna ŋu nyuie la, mekpɔ vɔsamlekpui aɖe hã si ŋu woŋlɔ ɖo be, ‘Mawu Si Womenya O La Tɔe.’ Eya ta nu si mienya o, evɔ miehele esubɔm la, eya ŋu nya gblɔm mele na mi.24 Mawu si wɔ xexea kple nu siwo katã le eme, eya, si nye dzifo kple anyigba fe Afetɔ la,+ menɔa gbedoxɔ siwo wotsɔ asi wɔe la me o;+25 eye menye ame fe asiwo hãe woatsɔ awɔ nane nɛ, abe ɖe nane le ehiãm ene o,+ elabena eya ŋutɔe naa agbe kple agbegbɔgbɔ+ kpakple nuwo katã ame sia ame.26 Eye wòna dukɔ sia dukɔ dzɔ tso ame ɖeka me,+ be woanɔ anyigba blibo la dzi,+ eye wòɖo ɣeyiɣiwo kple lifowo ɖi na amegbetɔwo nɔfewo,+27 be woadi Mawu, ne ɖe woatsa asi adii kura gɔ̃ hã, ne woake ɖe eŋu vavã,+ togbɔ be le nyatefe me la, mele adzɔge tso mía dometɔ aɖeke gbɔ hafi o.28 Elabena eyae na míele agbe, eye míeʋãna, eye míeli, abe ale si miafe hakpanyaŋlɔla aɖewo gɔ̃ hã gblɔe ene be, ‘Elabena viawoe* míawo hã míenye.’29 “Eya ta esi míenye Mawu fe viwo*+ ta la, mele be míasusu be Mawu le abe sika alo klosalo alo kpe ene o, eye mele abe nane si fe nɔnɔme amegbetɔ wɔ aɖaŋutɔe la ene o.+30 Nyatefee, Mawu ŋe aɖaba fu ɣeyiɣi siwo me amegbetɔwo wɔ nu le manyamanya me+ la dzi; ke azɔ la, ele gbɔgblɔm na amewo katã le afi sia afi be woatrɔ dzi me.31 Elabena eɖo ŋkeke aɖe ɖi, si dzi wòɖo tame be yeadrɔ̃ ʋɔnu+ anyigbadzinɔlawo katã le dzɔdzɔenyenye me to ŋutsu aɖe si wòɖo la dzi, eye wòna eŋuti kpeɖodzi amewo katã esi wòfɔe ɖe tsitre tso ame kukuwo dome.”+32 Ke esi wose tsitretsitsi tso ame kukuwo dome ŋu nya la, wo dometɔ aɖewo de asi fewuɖuɖu me,+ ke bubuwo gblɔ be: “Míagase nya sia tso gbɔwò ɣebubuɣi.”33 Eya ta Paulo dzo le wo gbɔ,34 ke ame aɖewo va wɔ ɖeka kplii, eye wozu xɔsetɔwo. Ame siawo dometɔ aɖewoe nye Dionisio, si nye ʋɔnudrɔ̃la le Areopago ʋɔnudrɔ̃fea, kple nyɔnu aɖe si ŋkɔe nye Damaris, kpakple ame bubu aɖewo.


text:
SƆHƐWO BIANA BE
Nu Kae Wòle Be Manya Tso Gbɔdɔnuwɔwɔ Ðe Ame Ŋuti Ŋu?
—Akpa 2: Ale Si Nàwɔ Ahaya
Tenɔnɔ ɖe fɔbubu ame ɖokui nu
Ŋu kpea ame siwo ŋu wowɔ gbɔdɔnuwo ɖo la dometɔ geɖe vevie. Wobua fɔ wo ɖokuiwo gɔ̃ hã. Bu Karen, si xɔ fe 19 fifia eye wowɔ gbɔdɔnuwo ɖe eŋu esime wòxɔ fe 6 va se ɖe fe 13 la ŋu kpɔ. Egblɔ be: “Nu si ɖe fu nam wue nye fɔbubu ɖokuinye. Mebiaa ɖokuinye be, ‘Aleke meɖe asi le ɖokuinye ŋu nu sia yi edzi alea gbegbe?’”
Ne èsena le ɖokuiwò me alea la, bu nya siwo gbɔna ŋu:
Ðevi fe ametia kple efe seselelãme mesu te hena gomekpɔkpɔ le gbɔdɔdɔ me o. Ðeviwo menyaa naneke tso nuwɔna mawo ŋu o, eya ta womate ŋu agblɔe wòasɔ be woawo ŋutɔwoe lɔ̃ ɖe edzi hafi wodɔ wo gbɔ o. Esia fia be menye ɖeviwo fe vodadae wònye ne wowɔ gbɔdɔnuwo ɖe wo ŋu o.
Ðeviwo xɔa ame tsitsiwo dzi sena, eye womenɔa ŋudzɔ ɖe ame gbegblẽwo fe aɖaŋu vɔ̃wo ŋu o, eye esia tea ŋu nana be ɖeviwo blena tsia wo si me. Agbalẽ aɖe gblɔ be: “Ðevigbɔdɔlawo nye aɖeŋanɛtɔwo, eye ɖeviwo mate ŋu akpe wofe numevivinyawo dzi o.”
—The Right to Innocence.
Gbɔdɔdɔ ate ŋu anyɔ ɖe ɖevi me ne wowɔ gbɔdɔnuwo ɖe eŋu. Ne esia dzɔ ɖe dziwò la, ka ɖe edzi be nenemae wowɔ míafe ametia be wòawɔ dɔ ne wolé tefetefewo na mí. Esia mefia be esi nènɔ ɖevime la ŋutete nɔ asiwò be nàlɔ̃ ɖe edzi be woadɔ ye gbɔ o, mesɔ hã be woabu fɔ wò be wò ŋutɔe lɔ̃ wodɔ gbɔwò o.
Aɖaŋuɖoɖo: Bu ɖevi aɖe si xɔ fe si nèxɔ ɣemaɣi hafi wowɔ gbɔdɔnuwo ɖe ŋuwò la ŋu. Bia ɖokuiwò be, ‘Ðe wòasɔ be woabu fɔ ɖevi ma ne wowɔ gbɔdɔnuwo ɖe eŋua?’
Karen bu nuwo ŋu alea esi wònɔ ɖevi etɔ̃ aɖewo dzi kpɔm, wo dometɔ ɖeka axɔ abe fe ade ene
Nyatefenya: Ame siwo wɔ gbɔdɔnua ɖe ŋuwòe wòle be woabu fɔe. Biblia gblɔ be: “Woabu ame vɔ̃ɖi fe vɔ̃ɖinyenye na eya ŋutɔ ɖeɖe ko.”
Viɖe si le dzeɖoɖo tso eŋu na ame aɖe me
Dzeɖoɖo tso nu siwo wowɔ ɖe ŋuwò la ŋu na ame tsitsi aɖe si dzi nèka ɖo la ate ŋu ana nàkpɔ gbɔdzɔe. Biblia gblɔ be: “Xɔlɔ̃ vavã lɔ̃a ame ɣeawokatãɣi, eye ame nɔvi wònye wodzi ɖe xaxagbe ŋu.”
Anɔ eme be àsusui be ne yemegblɔe na ame aɖeke o la ade ye dzi wu. Ðeko wòva le abe numakɔmakɔ le nyaa dzi va zu gli aɖe si kpɔa tawò tso dzigbagbã bubuwo si me ene. Gake nyae be gli ma si le tawò kpɔm la kee le mɔ xem na kpekpeɖeŋu si ame bubuwo ate ŋu ana wò.
Ðetugbui aɖe si ŋkɔe nye Janet va kpɔe be yefe dzi dze eme ŋutɔ esi yeɖo dze tso gbɔdɔnu siwo wowɔ ɖe ye ŋu la ŋu na ame aɖe. Egblɔ be: “Nye ame nyanyɛ si dzi meka ɖoe dɔ gbɔnye le nye ɖevime, eye nyemekɔ nu le edzi na ame aɖeke o fe geɖe. Gake esi menya fo nu tso eŋu na danye ko la, ɖeko wòwɔ abe ɖe wokɔ agba kpekpe aɖe le ta nam ene.”
Esi Janet bu nu si dzɔ ɖe edzi va yi ŋu la, ese nu si tae wòsesẽna na amewo be woafo nu tso gbɔdɔnu siwo wowɔ ɖe wo ŋuti ŋu la gɔme. Egblɔ be: “Enye ŋukpe gã aɖe be ame nagblɔ gbɔdɔnu siwo wowɔ ɖe eŋu la na ame bubu. Gake le gonyeme la, veve si gbegbe mesena esi nyemekɔ nu le nyaa dzi o la wu tsɔtsɔ nam. Ede dzinye wu be megblɔe na ame aɖe kaba.”
“Gbedaɣi”
Gbɔdɔnu siwo wowɔ ɖe ŋuwò la ate ŋu ana be nànɔ susu tramatramawo bum ɖe ɖokuiwò ŋu
Srɔ̃ Biblia. Mawu fe susuwo le Biblia me, eye ŋusẽ le wo ŋu be woamu “nu siwo li ke sesĩe la afu anyi,” esiawo dometɔ ɖekae nye susu totro bubu ɖe ame ɖokui ŋu. (2 Korintotɔwo 10:4, 5) Le kpɔɖeŋu me, xlẽ mawunyakpukpui siwo gbɔna eye nàde ŋugble le wo ŋu: Yesaya 41:10; Yeremiya 31:3; Malaki 3:16, 17; Luka 12:6, 7; 1 Yohanes 3:19, 20.
Do gbe ɖa. Ne èle sesem le ɖokuiwò me be yemele bo aɖeke nu o alo nèle fɔ bum ɖokuiwò atraɖii la, “dro wò agba ɖe Yehowa dzi” le gbedodoɖa me. (Psalmo 55:22) Magblẽ wò ɖi gbeɖe o!
Na hamemetsitsiwo nakpe ɖe ŋuwò. Wona hehe ŋutsu Kristotɔ siawo wole “abe sitsofe tso ya nu kple bebefe tso tsidzadza gã nu ene.” (Yesaya 32:2) Woate ŋu akpe ɖe ŋuwò nàbu susu nyuiwo ɖe ɖokuiwò ŋu eye nàkpɔ ŋgɔ tẽe.
De ha kple kpɔɖeŋu nyui ɖolawo. Lé ŋku ɖe ame siwo ɖoa kpɔɖeŋu nyuiwo le Kristotɔwo fe agbenɔnɔ me ŋu. Lé ŋku ɖe ale si wowɔa nu ɖe wo nɔewo ŋu la ŋu. Àva kpɔe be menye ame nyanyɛwo katãe gblẽa nu le ame siwo wogblɔna be yewolɔ̃ la ŋu o.
Ðetugbui aɖe si ŋkɔe nye Tanya la kpɔ nu vevi sia dze sii. Tso efe ɖevime kee ŋutsu geɖewo dɔa egbɔ. Egblɔ be “Ŋutsu siwo nye nye ame nyanyɛwo la de asi ŋunye.” Gake Tanya va kpɔe dze sii be ŋutsu aɖewo li siwo lɔ̃a ame vavã. Aleke wòwɔ kpɔ esia dze sii?
Esi Tanya va de ha kple atsu kple asi aɖe siwo nye Kristotɔwo la, efe susu trɔ. Egblɔ be: “Mekpɔe dze sii le ŋutsua fe nuwɔnawo me be menye ŋutsuwo katãe gblẽa ŋu le ame ŋu o. Ŋutsua kpɔa srɔ̃a ta, eye nenemae Mawu di be wòanɔ hã.” *
^ mm. 27 Ne blanuiléledɔ, numaɖumaɖu nyuie fe kuxiwo, nu vevi wɔwɔ ame ɖokui, atike vɔ̃ɖiwo zazã, alɔ̃dɔkuxiwo alo ameɖokuiwuwu fe susu ɖe kpe na wò la, anyo be nàkpɔ ɖɔkta bibi aɖe si akpe ɖe ŋuwò.